Pertumbuhan ekonomi jadi kunci utama

KUALA LUMPUR: Pertumbuhan ekonomi negara menjadi kunci utama untuk membolehkan kerajaan menjelaskan hutang, kata Menteri Kewangan, Tengku Datuk Seri Zafrul Abdul Aziz.

Beliau berkata pemulihan ekonomi Malaysia telah mula dilihat susulan langkah dasar yang efektif dengan sektor eksport negara kekal berdaya maju, berkembang selari dengan pemulihan perdagangan global.

“Peningkatan semula ekonomi dunia bermaksud nilai komoditi lebih tinggi memandangkan ia merupakan komponen utama perdagangan negara.

“Susulan pembukaan semula ekonomi secara beransur-ansur, penggunaan domestik juga akan meningkat semula,” katanya dalam kenyataan pada Isnin.

Beliau berkata ditambah dengan pelancaran Program Imunisasi Covid-19 Kebangsaan yang tersusun, langkah hadapan secara bersasar serta pematuhan prosedur operasi standard yang ketat, ekonomi Malaysia kini teguh bergerak ke arah pemulihan dan pengukuhan ekonomi pada 2021.

Organisasi seperti Bank Dunia dan Tabung Kewangan Antarabangsa (IMF) mengunjurkan ekonomi Malaysia bangkit semula tahun ini dengan pertumbuhan masing-masing pada kadar 5.6 hingga 6.7 peratus dan 6.5 peratus.

Tengku Zafrul juga berkata bagi jangka sederhana dan panjang, kerajaan komited terhadap konsolidasi fiskal melalui Strategi Hasil Jangka Sederhana dan Rangka Kerja Fiskal Jangka Sederhana.

“Akta Tanggungjawab Fiskal yang dicadangkan akan mengkaji secara komprehensif dan memperkukuh rangka kerja fiskal jangka sederhana, antara lain dengan mengutamakan perbelanjaan, menambah baik kerangka cukai, mengetatkan penguatkuasaan dan meminimumkan ketirisan,” katanya.

Beliau berkata penekanan kerajaan pada masa ini adalah melonjakkan ekonomi, serta menangani masalah struktur demi pertumbuhan dan ketahanan sosio-ekonomi.

“Sekiranya kita perlu menanggung lebih banyak hutang untuk menyokong rakyat dan perniagaan, yakinlah, kerajaan akan menguruskannya dengan komitmen yang tegas dan telus terhadap disiplin fiskal,” katanya.

Beliau berkata hutang adalah satu keperluan untuk menyelamatkan pekerjaan dan menyokong perniagaan malah tindakan luar jangka oleh kerajaan serata dunia telah mendorong kenaikan ketara defisit fiskal dan hutang kerajaan susulan krisis yang ditimbulkan pandemik Covid-19.

Tengku Zafrul berkata menurut IMF, sebanyak AS$14.0 trilion telah dibelanjakan oleh kerajaan serata dunia untuk melindungi nyawa dan meneruskan kelangsungan hidup.

Ini menyebabkan jumlah stok hutang kerajaan di serata dunia melonjak kepada sekitar 100 peratus daripada Keluaran Dalam Negara Kasar (KDNK) global berbanding unjuran sebelum Covid-19 sebanyak 84 peratus sahaja pada Oktober 2019, katanya.

Beliau berkata bagi Malaysia, tindakan pantas dan proaktif kerajaan dalam memberi respons dasar melalui empat pakej rangsangan ekonomi bernilai RM305 bilion — membantu mengurangkan kadar pengangguran daripada 5.3 peratus pada Mei 2020 kepada 4.9 peratus pada Januari 2021. – Bernama

See author's posts


Tukun tiruan, lindungi ekosistem laut Sarawak

Bahan konkrit gergasi ini mungkin tidak kelihatan menarik tetapi inilah syurga bagi hidupan bawah laut. Di sinilah hidupan laut berteduh, sekali gus menjadi habitat selesa untuk terus berkembang biak bagi menjamin kelangsungan bekalan makanan untuk manusia.

Kemajuan di dalam bidang perikanan sebenarnya menjadi ancaman kepada hidupan laut, terutama aktiviti penangkapan ikan secara tidak terkawal ataupun penggunaan teknik penangkapan ikan yang boleh menjejaskan habitat bawah laut.

Pencerobohan nelayan asing memburukkan lagi keadaan, apatah lagi jika mereka menggunakan pukat tunda haram atau mengaut hasil laut negeri secara berleluasa.

Ancaman di bawah laut ini sebenarnya membawa makna ancaman kepada ekonomi negeri. Justeru, pelbagai langkah telah dilaksanakan bagi menjamin kesinambungan hasil laut dan salah satu daripadanya adalah Projek Tukun Tiruan – Reef Ball.

Kerajaan Sarawak memperuntukkan dana besar berjumlah RM70 juta bagi menanam 16,800 tukun tiruan di perairan negeri ini, menganjur dari Tanjung Datuk di Kuching hinggalah ke Lawas di bahagian utara.

Lebih menarik kerana tukun tiruan ini membentuk sebahagian daripada projek tukun tiruan jenis “Reef Ball’ terpanjang di dunia setakat ini.Dana besar dan usaha jitu ini secara langsung menunjukkan komitmen Kerajaan Sarawak untuk melindungi ekosistem laut melalui penyediaan habitat bagi hidupan laut.

Perairan Mato Dato menjadi tumpuan baru-baru ini apabila projek Penanaman Tukun Tiruan dirasmikan di perairan tersebut oleh Ketua Menteri, Datuk Patinggi Abang Johari Tun Openg.

Dengan adanya projek ini, sudah pasti ia membawa banyak menfaat kepada komuniti nelayan di seluruh negeri, manakala sasaran jangka panjang pula adalah untuk menjamin bekalan ikan yang mencukupi untuk negeri ini.

Berdasarkan kenyataan Sarawak Forestry Corporation (SFC) projek pertama telah dilaksanakan di Belawai pada tahun 2018 dengan penanaman 600 tukun tiruan, diikuti dengan 1,800 lagi ditanam di Lawas dan Igan-Oya pada tahun 2019.

Pada tahun SFC berjaya menanam sebanyak 660 unit tukun tiruan di Pulau Bruit, manakala bakinya lagi dijangka siap ditanam dalam tahun 2020-2021.

Oleh Othman Ishak

See author's posts


UNIMAS, Kementerian Utiliti Sarawak meterai MoU

KOTA SAMARAHAN: Fakulti Kejuruteraan, Universiti Malaysia Sarawak (UNIMAS) telah menganjurkan Majlis Menandatangani Memorandum Persefahaman (MoU) dengan Kementerian Utiliti Sarawak, semalam.

MoU itu ditandatangani oleh Timbalan Naib Canselor (Penyelidikan dan Inovasi) UNIMAS, Profesor Dr Wan Hashim Wan Ibrahim bagi pihak UNIMAS dan Kementerian Utiliti Sarawak diwakili oleh Setiausaha Tetap, Datuk Ir. Alice Jawan Empiang disaksikan oleh Dekan Fakulti Kejuruteraan, Profesor Madya Ir. Dr. Siti Noor Linda Taib dan Pengarah, Bahagian Pengedaran Gas, Kementerian Utiliti Sarawak, Ir Dr. Martin Anyi.

Menurut Naib Canselor UNIMAS, Profesor Datuk Dr.Mohamad Kadim Suaidi berkata, MoU tersebut adalah bertujuan untuk UNIMAS membangunkan modul dan menganjurkan latihan dan kursus kompetensi berkaitan dengan pengedaran gas bertekanan rendah di Sarawak selaras dengan Ordinan Gas 2016 dan Peraturan Gas yang diperkenalkan di Sarawak.

“UNIMAS memainkan peranan yang signifikan dalam membantu kerajaan negeri, yang juga merupakan pemegang taruh utama,yang mahu universiti terlibat langsung dalam meningkatkan taraf pendidikan, sosio-ekonomi selain merangsang penyelidikan dalam bidang keutamaan di Sarawak.

“Antara kursus yang akan dianjurkan oleh UNIMAS kelak adalah kursus Orang Bertanggungjawab Gas bagi tempat dan premis yang mempunyai pemasangan gas serta sijil kompetensi pemasangan gas bagi mereka yang terlibat dalam kerja-kerja pemasangan sistem gas tekanan rendah seperti restoran dan dobi.

Teks ucapan beliau dibacakan oleh Timbalan Naib Canselor (Penyelidikan dan Inovasi) UNIMAS, Profesor Dr Wan Hashim Wan Ibrahim pada majlis Menandatangani Memorandum Persefahaman di UNIMAS, semalam.

Sehubungan itu, modul latihan dan kursus kompetensi yang dibangunkan nanti adalah hasil perbincangan antara Fakulti Kejuruteraan (UNIMAS) dan Bahagian Pengedaran Gas (Kementerian Utiliti Sarawak).

Beliau berkata, modul latihan dan kursus kompetensi tersebut unik kerana ia adalah penanda aras yang dibuat dengan program yang ditawarkan di peringkat nasional dan antarabangsa.

“Fakulti Kejuruteraan (UNIMAS) pada masa ini mempunyai kemudahan dan kepakaran bagi menganjurkan banyak program latihan yang bersifat kompetensi dan bukan kompetensi dalam bidang gas.

“Dalam masa yang sama, UNIMAS turut bekerjasama dengan pihak industri bagi memastikan program yang ditawarkan adalah sesuai dengan keperluan dan kehendak industri dan semasa.Ini menjadikan program yang ditawarkan oleh UNIMAS unik dan selaras dengan hasrat kerajaan negeri yang ingin menyerlahkan keupayaan anak Sarawak dan pada masa yang sama megurangkan kebergantungan kepada pihak luar dalam membangunkan Sarawak,” katanya.

Justeru itu, sejajar dengan kehendak pembelajaran semasa, UNIMAS komited dalam memantapkan kaedah penyampaian pembelajaran dengan menekankan kepada sistem e-pembelajaran bagi memastikan pendekatan pembelajaran menyeluruh teradun dapat dilaksanakan dengan berkesan.

Menurutnya, Penerapan elemen IR4.0 dijadikan perkara penting dalam industri gas akan di perkenalkan kepada para peserta.

“Kepercayaan yang diberikan oleh Kementerian Utiliti Sarawak merupakan satu pengiktirafan Kerajaan Negeri dengan kemampuan UNIMAS dalam usaha membangunkan industri gas di negeri ini.

“Melalui kursus dan latihan kompetensi yang ditawarkan ini, saya yakin aspek keselamatan dan kesihatan pekerjaan dalam industri gas di Sarawak akan dipertingkatkan.” Katanya.

Oleh Jeakqleyn Yacho

See author's posts


Rumit namun permintaan buah kabung tinggi

RAUB: Bangsal kayu di halaman rumah menjadi ‘medan pengeluaran’ buat keluarga Ruzaimah Busu untuk menghasilkan buah kabung yang mendapat permintaan tinggi setiap kali Ramadan.

Ruzaimah, 37, berkata mereka akan mula berada di bangsal itu seawal pukul 8 pagi dan pernah terpaksa bersengkang mata sehingga pukul 4 pagi bagi memenuhi permintaan pembeli yang terlalu banyak.

“Prosesnya mengambil masa kerana buah kabung perlu direbus sehingga sejam. Jika tidak dimasak betul, buah kabung sukar dikopek bagi mengeluarkan isi yang berwarna putih dengan tekstur seakan-akan agar-agar selain gatalnya tidak hilang.

Buah ini digunakan dalam minuman sejuk, air batu campur atau boleh dimasak sebagai bubur. Bagi orang lama, buah kabung juga sering dikeringkan untuk dijadikan halwa,” katanya semasa ditemui di rumahnya di Kampung Bukit Pampong di sini, semalam.

Ruzaimah berkata tugas mencari buah dilakukan suaminya Mohd Fazly Baharom, 39, yang perlu memanjat pokok kabung yang tumbuh secara liar di kebun atau kawasan hutan dengan ketinggiannya boleh mencecah ketinggian sehingga lebih sembilan meter bagi memotong tandan buah.

Katanya, setiap tandan boleh mempunyai 10 tangkai dengan setiap satunya mempunyai kira-kira 50 biji buah dan lazimnya mereka perlu mengambil tandan baharu setiap tiga ke empat hari bagi memenuhi permintaan yang boleh mencecah 10 kilogram sehari.

“Permintaan selalu tinggi pada awal puasa dan semakin hampir hari raya, semakin kurang pembeli. Kami menjual dua jenis buah kabung iaitu yang mentah dan siap dimasak dengan sirap bergula yang sedia diminum selepas ditambah air batu.

Proses mengopek juga perlu dilakukan segera kerana kulitnya akan liat apabila sejuk. Sebiji buah kabung boleh mengandungi antara tiga ke empat ulas buah dan perlu direndam dalam air bagi mengelakkan ia rosak selepas dikopek,” katanya.

Ibu kepada empat orang anak berusia antara sembilan hingga 20 tahun itu menambah buah kabung yang direndam boleh bertahan sehingga tiga hari, asalkan ‘rajin menukar air’ supaya buah tidak menjadi lembik dan masam.

Kemahiran memproses buah kabung itu, menurut Ruzaimah dipelajari semasa membantu pengusaha lain sebelum ini dan beliau mula serius menghasilkannya sendiri sejak tiga tahun lalu apabila mendapati tidak ramai orang menjualnya walaupun permintaan sentiasa ada semasa Ramadan.   “Selalunya kami menjual di tepi jalan besar Raub untuk mencari pendapatan lebih bagi persediaan raya. Untuk tahun ini, kami hanya menjual secara tunai semasa serahan (COD) disebabkan Perintah Kawalan Pergerakan (PKP).

Alhamdulillah, ada juga rezeki kami terutamanya suami yang bekerja sebagai tukang kebun tidak boleh bekerja ekoran PKP menyebabkan kami lebih rancak memproses buah kabung untuk dijadikan belanja harian,” katanya.

Ruzaimah berkata antara hikmah PKP ialah beliau mempunyai ‘tenaga’ yang cukup untuk memproses lebih banyak buah kabung kerana dibantu tiga anak yang tidak ke sekolah membolehkan beliau ‘berani’ mengambil tempahan lebih banyak.- Bernama

See author's posts


Projek naik taraf jalan kerikir Rumah Bala Senta, Rumah Magerat Rentap siap

SIBU: Projek naik taraf jalan kerikir (gravel road) sepanjang 2.5 kilometer menghubungkan Rumah (Rh) Bala Sentan dan Rh Magerat Rentap, Sungai Stubah, Meradong telah siap.

Ahli Dewan Undangan Negeri (ADUN) Daro, Safiee Ahmad berkata, projek tersebut dilaksanakan dengan peruntukan khas Program Transformasi Luar Bandar (RTP) berjumlah RM800,000 yang diluluskan oleh Premier Sarawak, Datuk Patinggi Tan Sri Abang Johari Tun Openg.

“Projek ini telah dimulakan secara berperingkat sejak tiga tahun yang lepas dengan membina jalan ban ‘bund’ dan beberapa buah jambatan melalui peruntukan RTP tahunan,” jelasnya dalam satu kenyataan.

Katanya, projek ini telah berjaya buat pertama kalinya menghubungkan dua buah rumah panjang melalui jalan raya yang secara keseluruhannya sepanjang 5.2 KM dari Jalan Tanjung Manis-Sibu.

“Projek ini bukan sahaja sebagai perhubungan jalan raya, tapi bakal merancakkan lagi aktiviti ekonomi khususnya sektor pertanian penduduk di kawasan Sungai Stubah. Sebelum ini kawasan ini hanya bergantung dengan pengangkutan sungai sahaja,” ujarnya.

Terdahulu, Safiee bersama Jabatan Pengairan dan Saliran (DID) selaku agensi pelaksana mengadakan lawatan dan Site Final Inspection bagi RTP Khas 2022 Naik Taraf Jalan Menghubungkan Rh. Bala Sentap dan Rh. Magerat Rentap, Sungai Stubah, Meradong.

Turut hadir,  Penolong Jurutera DID Sarikei, Husaini Ahie serta yang lain.

Oleh AKUN GIMAN

See author's posts


Cinta yang Malar Segar dalam Sajak

Oleh: Mohidin Haji Malek

“Apabila cinta menyentuh, setiap insan akan menjadi penyajak” (At a touch of love, everyone becomes a poet).  Demikian petikan kata-kata Plato, filsuf dan pemikir Greek yang terkenal. Apakah yang beliau maksudkan dengan ungkapan demikian? Adakah disebabkan panahan cinta, seseorang boleh berubah menjadi penyajak secara tiba-tiba? Atau adakah maksud yang lebih meluas cakupan mandalanya daripada hal yang sedemikian itu?

Tidak dapat dinyahsingkirkan secara total bahawa sentuhan rasa cinta, kasih dan sayang mampu mengubah sikap serta peribadi seseorang. Malah, seganas-ganas atau sekeras-keras insan pun, mampu ‘dicairkan’ oleh sentuhan atau gamitan cinta, kasih dan sayang. Dalam konteks memperkatakan ungkapan yang diutarakan oleh Plato (atau nama sebenarnya Aristocles) serta menautkannya dengan dunia pengkaryaan, khususnya sajak, sememangnya ada kebenarannya. Jika dibuat satu kajian, akan terkesan bahawa banyak karya yang bertemakan cinta terhasil, khususnya dalam kalangan penulis remaja, pun tidak kurang juga golongan ‘remaja purba’ serta warga emas. Sajak “Padamu Jua” karya Amir Hamzah sebagai contoh, bertemakan cinta.  Sebuah sajak yang banyak diperkatakan dan dikupas dari sudut pandang atau laras hala ‘kecintaan’ penyairnya.

Cinta, kasih dan sayang teramat luas cakupannya. Namun, laras sisi pandang tipikal masyarakat umum apabila soal cinta dihadirkan untuk dibicarakan, terfokus atau tertumpu pada cinta terhadap seseorang, ibarat cinta Laila dan Majnun. Cinta yang menyemai dan menyuburkan ikatan hubungan antara lelaki dan wanita untuk hidup bersama-sama dalam sebuah institusi yang bergelar ‘keluarga’. Sering terbias daripada kanta pandang dan mikroskop akal fikir akan keluasan cakupan istilah cinta, kasih dan sayang. Cinta sesama insan, keluarga, masyarakat, agama, negara, alam dan seumpamanya. Cinta sedemikianlah yang merapatkan dan mengeratkan jalinan persaudaraan di samping mewujudkan persefahaman, keharmonian, keamanan, ketenteraman, kesejahteraan, keutuhan serta kekuatan.

Dalam peluahan rasa cinta, kasih dan sayang dalam sesebuah karya, tidak dapat disisihkan elemen emosi. Emosi yang seakan-akan mendodoikan yang secara tanpa sedar membangkitkan keterujaan untuk menyulam ambal bicara dalam bentuk yang amat indah dan mengesankan, sama ada dalam bentuk pengucapan atau tulisan. Dan lebih daripada kebiasaan, dalam masyarakat yang semakin celik huruf, luahan perasaan berkenaan diabadikan dalam bentuk tulisan agar dapat dihayati, bukan semata-mata untuk diri sendiri, akan tetapi untuk khalayak yang lebih ramai.

Suatu keistimewaan yang terselit di sebalik nilai cinta adalah ‘kesan’ yang terbit dalam nubari insan yang digamitnya. Memang benar cinta menerbitkan rasa tergoda untuk memiliki, memikat dan menjadikan seseorang yang dicintai itu ‘teman’ hidup. Cinta, kasih dan sayang juga melahirkan rasa peka, ambil berat, muak, benci dan marah. Pelik? Sama sekali tidak! Cinta yang tulus ada ketikanya menerbitkan rasa tanggungjawab untuk menegur serta menasihati setiap salah laku terhadap apa-apa bentuk kesalahan, kekhilafan, kegasangan dan seumpamanya yang dilakukan oleh orang atau kumpulan orang yang dicintai, dikasihi serta disayangi. Sebagai contoh, cinta yang mendalam terhadap tanah air mampu melahirkan rasa amarah terhadap mana-mana individu atau kumpulan, sama ada yang mengurus tadbir atau menjadi pembangkang, yang melakukan tindakan atau perkara yang boleh mengganggugugat keamanan dan kestabilan negara. Hal yang sedemikian bukanlah lontaran protes pengkarya, akan tetapi kecintaan yang menebal terhadap negara. Ibarat seni kata lagu Ilham Pujangga nyanyian Ismail Haron, “Pandang yang satu kepada yang ramai, pandang yang ramai kepada yang satu”.  Penghuraian tafsiran yang memerlukan ruang bicara yang lebih luas dan lebar.

Ekoran daripada apa-apa yang diperkatakan, penulis terpanggil untuk membicarakan tiga buah sajak yang tersiar dalam ruangan ini pada minggu lalu, iaitu “Pudarnya Manis Tamar”, nukilan Nabillah Bolhassan, “Satu Penantian” karya Sapinah Abd. Nasir dan “Tangga Rumah Patah” ilham cipta Dalia Kassim. Ketiga-tiga sajak ini bertemakan cinta, kasih dan sayang, namun dalam sisi pandang yang berlainan. Sajak-sajak yang terilham apabila tibanya Ramadan, bulan yang penuh keberkatan bagi umat Islam. Bulan yang membangkitkan nostalgia silam bagi kebanyakan insan.

Bermula dengan sajak “Pudarnya Manis Tamar”, tema cinta yang diutarakan oleh Nabillah Bolhassan terluah dalam bentuk ‘pencarian’ suatu kehilangan, dan dalam konteks ini, kembalinya insan yang bergelar ayah. Daripada lontaran suara nubari penyajaknya, dapat disimpulkan bahawa wujud keakraban antara anak dan ayah. Turut dapat ‘dibaca’ bahawa arwah ayah penyajak bersikap penyayang terhadap keluarganya. Sikap inilah yang membangkitkan rasa ‘kehilangan’ kasih dan sayang seorang ayah, terutamanya pada waktu berbuka dan bersahur.

Secara umumnya, pembinaan sajak ini baik. Nabillah mampu sedikit sebanyak, mengocak kolam atma pembaca. Walaupun demikian, Nabillah harus berhati-hati dalam konteks pemilihan diksi yang persis dan gramatis sifatnya di samping melihat aspek kewajaran dan kemunasabahan sesuatu pernyataan. Sebagai contoh, pemilihan kata “kemam” dalam rangkap pertama agak kurang persis digandingkan dengan kata lidah. Sesuatu yang dikemam, dibiarkan di dalam mulut. Lidah merasa. Demikian juga halnya dengan bait pertama dan kedua rangkap yang berikutnya. Penggunaan kata “seiring” agak kurang munasabah memandangkan azan akan hanya dilaungkan selepas beduk dipalu. Kata “seiring” bermaksud bersama-sama, sekali atau serentak. Kata yang lebih persis digunakan ialah “diringi” atau “disambut”.

Seperkara yang harus diambil ingatan apabila menukil bait yang akrab tautannya dengan agama, sikap berhati-hati wajar diutamakan. Dalam konteks ini, bait keempat pada rangkap terakhir, “dalam pelukan Ilahi” mampu menimbulkan perbahasan dalam kalangan golongan tertentu waima diketahui bahawa kecintaan mendalam Nabillah terhadap insan yang amat disayanginya ‘menghadirkan’ ungkapan berkenaan. Apa-apapun, sajak ini baik dan masih ada ruang untuk dilakukan pemurnian. Dipaparkan sajak berkenaan sebagai pemugaran ingatan.

Pudarnya Manis Tamar

Manis tamar

Dalam kemam lidah

Tetap pudar rasanya

Sama seperti jiwa

yang masih runtuh

mencari sosok ayah

di meja makan biar

sudah lima musim berlalu

Bingit beduk dipalu

Seiring azan sore

Tidak mampu memecahkan sunyi

Dalam kamar sukma

Merindu kelibat ayah

Menyenduk kasih makanan ibu

Ramadan kali ini masih

Berisi dengan sepi

Ayah yang pergi sudah nyaman

Dalam pelukan Illahi

Di negeri abadi.

Sajak berikutnya, iaitu “Suatu Penantian”karya Sapinah Abd. Nasir berupa luahan ‘kerinduan’ Sapinah menanti kehadiran bulan Ramadan. Kerinduan yang bangkit daripada ‘kecintaan’ untuk memperbanyak segala amal kebaikan. Penyajak memanjatkan kesyukuran kerana dipertemukan sekali lagi dengan bulan yang mulia ini. Sajak dua rangkap ini mudah. Tidak banyak yang dapat diperkatakan tentang sajak ini.  Seandainya penulisan sajak ini berupa pemula dunia pengkaryaan, gesaan kepada Sapinah adalah, beranjaklah untuk menghasilkan karya yang lebih mencabar di samping memberi perhatian yang lebih terhadap aspek bahasa, khususnya pemilihan diksi yang persis.

Satu Penantian

Hari demi hari

Berlalu sepi

Ku disini setia menanti

Hadirmu hanya setahun sekali

Kupanjatkan syukur ke hadrat ilahi

Diberi kudrat untuk memuliakanmu lagi

Ahlan Ya Ramadan

Bulan penuh keberkatan

Yang dinanti-nantikan

Tasbih dan tahmid suci

Pasti menjelari dinihari

Dengan ayat-ayat suci

Menjadi pedoman

Mengabidkan diri

Sajak ketiga ialah “Tangga Rumah Patah” ilham cipta Dalia Kassim. Seperti halnya sajak pertama, sajak ini turut berlegar dalam ruang ‘kerinduan’ terhadap insan yang amat rapat dalam kehidupan yang telah kembali ke pangkuan Ilahi. Namun, Dalia berbicara tentang arwah ibu. Tarikan pertama sajak ini ialah tajuknya yang sekali imbas tidak menggambarkan tautannya dengan ‘kenangan’ terhadap seseorang yang hadir pada bulan yang mulia ini. Perhatikan pembinaan sajak berkenaan seperti yang berikut;

Tangga Rumah Patah

Dalam kotak ingatan

Terlihat segala gelap menjadi terang

Susuk tubuh membelakang

pandang

serak bonda meneriak

kayu api belum dicari

air tempayan setengah berisi

perlahan ayah penuhi tuntutan

memikul perit di bahu

dapur berasap kembali

Usai subuh kuali berkelahi

bau tumis sambal kering

mengikat kain batik

geraknya dalam malap cahaya

tangkas lantai berbunyi

sejadah sudah bersidai

ampaian kasih bonda penuh

celik hujung Syaaban

Bermusim bonda pulang

tinggal tergantung sepi kenang

tatkala melintas tadi senja

tangga patah belum berganti batu

sejadahnya menadah hiba tumpah.

Sajak ini baik dari segi pembinaannya. Penyajak berjaya menitipkan elemen emosi dalam sajaknya. Namun demikian, masih terbuka ruang luas untuk melakukan pemurnian serta penambahbaikan bagi memantapkan struktur sajak ini. Dalam konteks ini, dari segi kesinambungan atau pertautan suatu bait dengan bait yang lain. Hal yang sedemikian terkesan pada rangkap kedua sajak ini, iaitu bait kedua dan ketiga yang memaparkan transisi situasi yang agak drastik sifatnya. Demikian juga binaan bait keempat dan kelima, “geraknya dalam malap cahaya/ tangkas lantai berbunyi”. Dalam konteks ini timbul persoalan tentang penggunaan kata “tangkas”. Adakah kata tersebut merujuk gerakan si ibu atau lantai berbunyi? Oleh itu, ketelitian dari segi pemecahan bait dalam setiap rangkap harus diberikan perhatian yang khusus. Dalam bait keempat rangkap terakhir, dinukilkan penyajak sebegini, ”tangga patah belum berganti batu”. Seimbas pandang tiada celanya. Akan tetapi saat ditekuni secara mendalam, timbul pertanyaan adakah perkataan “batu” atau “baru” yang ingin diguna pakai penyajaknya? Rangkap akhir sajak ini amat menarik untuk dibahaskan. Namun, dalam keterbatasan ruang, cukup dikatakan kekuatan sajak ini terselit secara berkias di situ.

Tiga buah sajak ini terbit daripada ilham fikir tiga orang penyajak wanita. Ketiga-tiganya memaparkan tema cinta, sama ada yang tersurat, mahupun tersirat. Secara keseluruhannya, sajak-sajak tersebut ada kekuatan tersendiri, juga tidak lari daripada ‘kelemahan’ yang hadir akibat keterujaan sang penyajak untuk menyajikan sesuatu juadah bacaan yang ‘menyelerakan’. Sebagai insan biasa, kelemahan yang sedemikian tidak dapat dielakkan, namun mampu diperbaiki dengan terus berusaha.

Meninta sesuatu hasil karya tanpa ada waima secubit rasa cinta tidak akan mampu menghadirkan suatu keindahan yang menyegarmalarkan taman fikir dengan flora dan fauna ilmu. Berkaryalah sebanyak mungkin dan titipkan rasa cinta, kasih dan sayang dalam apa-apa jua genre karya. Demikian keluasan mandala cinta, kasih dan sayang yang jarang-jarang terfikirkan. Salam Ramadan dan salam sastera.

See author's posts


Man City belasah Newcastle

MANCHESTER City bangkit menemui semula prestasi mereka dengan jaringan lima gol menentang Newcastle dalam perlawanan Liga Perdana Inggeris semalam.

City di tempat kedua tewas buat kali kesembilan dalam liga musim ini di Southampton pada hari Isnin.

Tetapi pasukan Pep Guardiola kini telah memenangi keempat-empat perlawanan Liga Perdana mereka di Etihad sejak liga disambung semula dengan jumlah jaringan 17-0 setelah mengalahkan Newcastle 5-0.

Gabriel Jesus merupakan salah satu penyebab utama ketika melepaskan peluang di St Mary’s, tetapi pemain dari Brazil itu hanya memerlukan 10 minit untuk menjaringkan gol ketika menentang Newcastle ketika dia menolak masuk hantaran silang David Silva ke sudut bawah.

Kevin De Bruyne kemudian melakukan umpanan untuk Riyad Mahrez menjaringkan gol kedua tuan rumah.

City lebih bernasib naik dengan gol ketiga apabila percubaan Matt Ritchie untuk mengeluarkan bola terkena Federico Fernandez sebelum masuk ke dalam gawang sendiri.

Penampilan Silva di Etihad semakin menuju ke penghujung, dengan pemain dari Sepanyol itu akan mengakhiri tempoh 10 tahun beliau di Manchester apabila musim ini berakhir pada bulan Ogos.

Dia meninggalkan satu lagi peringatan mengapa dia akan sangat dirundui dengan sepakan percuma yang hebat untuk menjadikannya kedudukan 4-0.

Dan Silva melakukan ‘assist’ dalam masa kecederaan untuk Raheem Sterling melengkapkan pesta gol City.

“Persembahan beliau hari ini dan dalam permainan terakhir, taraf yang dia miliki adalah yang terbaik musim ini,” kata Guardiola mengenai Silva.

City akan mengetahui minggu depan jika rayuan kelab terhadap panggantungan dua musim daripada pertandingan Eropah di Mahkamah Timbang Tara untuk Sukan berjaya atau tidak.

Tetapi mereka hampir menyelesaikan tugas tugas di atas padang untuk melayakkan diri ke Liga Juara-Juara UEFA untuk musim ke-10 berturut-turut dengan kelebihan 14 mata berbanding Manchester United di tangga kelima.

“Kami bermain dengan bagus, tahap yang sama dengan permainan terakhir. Hari ini kami menjaringkan gol yang kami ketinggalan yang tidak kami lakukan dalam perlawanan sebelum ini,” kata Guardiola. – AFP

See author's posts


Mane tingkat pemburuan rekod Liverpool

SADIO Mane membantu Liverpool mempertahankan usaha mereka untuk mencipta rekod mata baharu Liga Perdana Inggeris ketika juara mengalahkan Aston Villa 2-0 untuk mengembalikan kelebihan 23 mata ke atas Manchester City, yang kalah di Southampton semalam.

Liverpool jauh daripada tahap terbaik mereka dalam aksi pertama mereka di Anfield yang kosong sebagai juara, tetapi masih mengutip tiga mata dengan cara yang sering mereka lakukan musim ini dalam 20 minit terakhir.

Mane memecah kedegilan pertahanan Villa dengan menyudahkan hantaran Naby Keita ke bahagian bawah palang dari jarak dekat untuk gol ke-20 beliau musim ini sebelum pemain gantian, Curtis Jones melengkapkan hujung minggu yang besar untuk pemain berusia 19 tahun itu setelah menandatangani kontrak baru lima tahun pada hari Sabtu.

Kemenangan membolehkan Liverpool mengumpul 89 mata dan mereka memerlukan empat lagi kemenangan daripada baki lima perlawanan mereka untuk melepasi rekod City 100 mata yang dicipta pada musim 2017-18.

“Kami berada di mana kami berada kerana kami memenangi permainan yang sukar,” kata Klopp.

“Itu bukan persembahan yang cemerlang tetapi prestasi yang bagus yang memberikan kami tiga mata.”

Villa kekal dalam zon penyingkiran, satu mata di bawh zon selamat ketika mereka begelut untuk mengelak segera kembali ke Liga Kejuaraan. – AFP

See author's posts


SLTA tidak terburu-buru

PERSATUAN Lawn Tenis Sarawak
(SLTA) tidak mahu mengambil keputusan terburu-buru membenarkan pemainnya
menyambung semula sesi latihan seperti biasa.

Meskipun, pengumuman dibuat
Perdana Menteri, Tan Sri Muhyiddin Yassin semasa Perutusan Khas beberapa hari
lepas yang menyebut aktiviti sukan outdoor yang tidak melibatkan sentuhan badan
dan perhimpunan ramai dibenarkan sekali gus menjurus kepada sukan seperti
badminton atau tenis.

“Kita tidak mahu
mengambil risiko kerana mengambil kira situasi yang berlaku sekarang kerana musibah
ini belum pulih atau berakhir lagi.

“Lagipun tempoh
berlangsungnya temasya Sukan Malaysia (SUKMA) XX Johor 2020 masih jauh. Ada
baiknya, tidak perlu bagi kita membenar pemain berlatih,” ujar Dato
Patrick ketika mengulas perkara itu.

Katanya, biarlah situasi di luar
ketika ini benar-benar selamat kerana tidak mahu sebarang masalah menimpa
kepada pemain yang boleh menjejaskan persiapan pasukan.

“Selain itu, kita juga
sentiasa mengikuti perkembangan semasa masalah yang berlaku sekarang. Dan saya
percaya pihak Kerajaan Negeri Sarawak juga tidak akan membenarkan sebarang aktiviti
sukan diadakan sehingga keadaan benar-benar selamat,” tambah beliau lagi.

See author's posts


50 belia sertai ‘Sunday MTB Ride’

SEKITAR 50 orang belia Sibu mengambil bahagian dalam program kayuhan santai ‘Sunday MTB Ride’ di sini, semalam.

Program atas inisiatif belia di Sibu itu bermula dari Surau Darul Islam Kampung Bandong, membabitkan kayuhan sejauh 20 kilometer (km).

Menurut jurucakap belianya, Abdul Taib Rosli laluan yang dilalui mereka adalah melalui Jambatan Batang Igan , bulatan ke arah Tutus , feri Tanjung Malim, Dataran Tun Tuanku Bujang Fasa II dan sekitar Kampung Datu Lama dan Kampung Hilir.

“Walaupun berkumpulan, arahan dan Perintah Kawalan Pergerakan Pemulihan (PKPP) turut dipatuhi, di mana jarak di antara sebuah basikal dengan basikal yang lain dijarakkan lebih kurang satu hingga tiga meter.

“Semua peserta telah di beri taklimat keselamatan dan SOP (prosedur operasi standard) kayuhan. Peserta juga mengamalkan pengelakan 3S, iaitu Sesak, Sempit dan Sembang Berdekatan,” katanya dalam satu kenyataan, semalam.

Beliau juga berkata, belia di Sibu mula memilih sukan berbasikal sebagai riadah baru, dan menjadikan sukan berkenaan sebagai lambang penyatuan belia di sini.

“Apa yang kita dapat lihat, penyatuan para belia Sibu terutamanya dalam kayuhan santai begini dengan adanya penglibatan pelbagai pihak dari pelbagai latar belakang.

“Secara peribadi saya yang terlibat secara tidak langsung dalam aktiviti ini merasakan kesatuan dan kesefahaman yang tinggi di antara belia yang turut serta,” katanya.

Abdul Taib menambah, kumpulan belia berkenaan merancang agar aktiviti tersebut diteruskan lagi dengan perancangan yang lebih rapi.

“Mereka akan mengadakan kayuhan ini setiap minggu atau paling tidak sebulan sekali,” katanya.

Program turut disertai oleh Timbalan Ketua Pemuda Parti Pesaka Bumiputera Bersatu (PBB) Nangka Kaunselor Mohd Izkandar Abdullah.

Oleh Nurzilla Mohamad

See author's posts


Bajet 2023: Rakyat dijemput beri maklum balas

KUALA LUMPUR: Kementerian Kewangan (MOF) menjemput semua pihak untuk memberi maklum balas kepada Tinjauan Umum berkaitan Program Subsidi Bersasar untuk dijadikan sebagai input kepada kerajaan semasa merangka Program Subsidi Bersasar.

Menurut MOF dalam kenyataan semalam, maklum balas kepada Tinjauan Umum tersebut boleh dimuat turun melalui laman web https://budget.mof.gov.my/bajet2023/kertaskonsultasi/.

“MOF mengalu-alukan maklum balas bagi Tinjauan Umum ini dilengkapkan dan dikemukakan sebelum atau pada 30 Ogos 2022,” katanya.

Katanya langkah ini untuk memastikan subsidi yang disediakan kerajaan dapat memberi manfaat sepenuhnya kepada kumpulan sasar.

“Tinjauan Umum ini juga merupakan pendekatan baharu MOF dalam siri penerbitan Kertas Konsultasi Awam (KKA) dalam usaha untuk menjadikan proses penyediaan bajet tahunan lebih telus dan penglibatan semua pihak secara menyeluruh,” katanya.

Menurut MOF, kerajaan yakin penerbitan KKA akan menyediakan lebih banyak peluang kepada semua pihak berkepentingan untuk memberi maklum balas masing-masing bagi membolehkan kerajaan merangka sebuah bajet tahunan yang memenuhi keperluan rakyat serta selaras dengan dasar pembangunan sosioekonomi negara. – Bernama

See author's posts


Tiga pejuang jihad dipenjara

FAIL… Gambar bertarikh 2 Mac lalu menunjukkan lakaran defendan Farid Khelil hadir di Mahkamah Paris dalam perbicaraan kes pembunuhan Jacques Hamel, seorang paderi berusia 85 tahun pada 2016. • Foto AFP

PARIS: Mahkamah Perancis menjatuhkan hukuman penjara sehingga 13 tahun ke atas tiga lelaki yang didakwa mempunyai kaitan dengan pembunuhan kejam pejuang jihad 2016 terhadap seorang paderi berusia 85 tahun pada Rabu lalu.

Paderi Jacques Hamel dikelar di kaki pada 26 Julai 2016 di gereja kecil di Saint-Etienne-du-Rouvray, pinggir bandar kelas pekerja di Rouen di barat laut Perancis.

Dua penyerang berusia 19 tahun, Adel Kermiche dan Abdel-Malik Petitjean, juga mencederakan seorang jemaah dengan parah selepas menyerbu masuk semasa beramai-ramai dan mengambil tebusan sebelum ditembak dan dibunuh oleh polis ketika mereka cuba meninggalkan gereja.

Mereka mendakwa dalam video sebagai ahli kumpulan Negara Islam (IS) yang kemudiannya menggelar mereka sebagai ‘askar’ yang membalas dendam terhadap perjuangan Perancis menentang jihad di Syria dan Iraq.

Ketiga-tiga suspek yang dibicarakan iaitu Jean-Philippe Jean Louis, Farid Khelil dan Yassine Sebaihia didakwa dengan bersekutu dalam perbuatan pengganas.

Mereka semua telah berhubung dengan penyerang, dengan Jean Louis juga mengembara bersama Petitjean ke Turki hanya beberapa minggu sebelum serangan dalam usaha untuk sampai ke Syria.

Mahkamah Paris menjatuhkan hukuman penjara lapan tahun kepada Sebaihia, Khelil 10 tahun dan Jean Louis 13 tahun.

Mahkamah memutuskan bahawa walaupun mereka tidak mengetahui butiran plot, mereka mengetahui bahawa Adel Kermiche dan Abdel-Malik Petitjean adalah ahli persatuan penjenayah dan sedang menyediakan tindakan ganas.

Defendan keempat, Rachid Kassim yang dianggap mati di Iraq dijatuhkan hukuman penjara seumur hidup tanpa hadir kerana bersubahat dalam pembunuhan itu.

Defendan dibicarakan di Perancis walaupun mereka dianggap mati, tetapi tidak disahkan.

Jean Louis, 25, didapati menjalankan saluran Telegram di kawasan itu yang memainkan peranan penting dalam menyebarkan idea jihad dalam kalangan belia.

Sementara itu, Khelil, 36, diberitahu dia secara konsisten mengukuhkan keazaman Petitjean, sepupunya, untuk melakukan tindakan keganasan.

Sebaihia, 27 pula telaj melawat Kermiche dua hari sebelum pembunuhan itu dan didapati menyedari niat jihad pembunuh itu.

Perbicaraan itu bagaimanapun ditandakan dengan adegan perdamaian antara tertuduh dan saudara-mara mangsa yang hampir tidak pernah didengari dalam proses undang-undang berhubung rentetan pembunuhan jihad di Perancis sejak 2015.

Khelil sebelum ini meminta pengampunan daripada keluarga, tindakan yang dikatakan oleh kakak paderi Roseline Hamel dan berkata, “dia (Khelil) telah melakukan banyak kebaikan”.

Menjelang keputusan itu, Roseline Hamel juga telah menghubungi empat adik perempuan Jean Louis untuk menghiburkan mereka dan memberikan gambar abangnya kepada setiap daripada tiga tertuduh.

Pembunuhan Hamel berlaku ketika negara berada dalam keadaan berjaga-jaga terhadap siri serangan jihad yang bermula dengan pembunuhan beramai-ramai di akhbar satira Charlie Hebdo pada Januari 2015 yang telah meragut lebih 250 nyawa. -AFP

See author's posts


Tiga faktor kerja di tapak pembinaan belum bermula – Sim

KUCHING: Kerja belum bermula di 23 peratus tapak pembinaan di negara ini kerana beberapa faktor seperti masalah kewangan, tidak dapat memenuhi syarat untuk mematuhi prosedur operasi standard (SOP) yang ditetapkan dan kekurangan tenaga kerja, kata Pengerusi SHEDA cawangan Kuching, Sim Kiang Chiok.

Beliau berkata, sejak Perintah Kawalan Pergerakan (PKP) pada 18 Mac 2020, semua pembinaan dan pembangunan telah berhenti.

Sebilangan besar kerja dimulakan semula bermula 12 Jun dan sehingga hari ini menurut Lembaga Pembangunan Industri Pembinaan Malaysia (CIDB) 23 peratus tapak pembinaan belum disambung semula kerana kekurangan pekerja, masalah kewangan dan tidak mematuhi Prosedur Operasi Standard (SOP) untuk pencegahan Covid-19.

Mengulas lanjut, katanya, sejak 12 Jun, kebanyakan pemaju di Kuching menyambung semula pembangunan mereka, dan dalam proses pematuhan terhadap norma baharu di pejabat dan tapak projek.

Sim memberitahu, dalam memasarkan hartanah pihaknya mengadakan Kempen Pemilikan Rumah (HOC) 2020 yang baru diumumkan oleh Perdana Menteri kita sebagai salah satu pakej rangsangan ekonomi jangka pendek.“Untuk hartatanah kediaman, pemaju akan memberikan diskaun sekurang-kurangnya 10 peratus dan kerajaan akan mengetepikan duti setem untuk dokumen undang-undang dan pinjaman.

“Tidak ada Cukai Keuntungan Harta Tanah (RPGT) untuk sehingga tiga hartatanah kediaman yang dipindahkan dan tidak ada jumlah pinjaman maksimum 70 peratus untuk harta kediaman ketiga,” katanya.

Sementara itu, katanya, untuk hartatanah yang dijual dan sedang dalam pembinaan, kerajaan akan menggubal undang-undang untuk membantu menyelesaikan pertikaian undang-undang kerana PKP mulai 18 Mac.

“Kami menunggu keputusan Undang-undang baru dalam sidang Parlimen Julai 2020 ini. Harapan kita ialah masa tambahan akan diberikan untuk menyiapkan rumah yang sedang dibina tanpa pampasan kepada kedua-dua pihak.

“Pemaju perumahan dan pembeli rumah harus mendapatkan perlindungan undang-undang antara satu sama lain di mana projek telah dipengaruhi oleh sekatan untuk memerangi Covid-19,” ujar Sim.

Menurutnya, Menteri Perumahan dan Kerajaan Tempatan Zuraida Kamaruddin mengatakan perlindungan akan diberikan dalam undang-undang baru yang diharapkan akan dibentangkan di Dewan Rakyat bulan depan.

“Bil itu akan memberikan langkah sementara terhadap sekatan Covid-19,” katanya.

Katanya lagi, banyak projek perumahan terganggu dan harus dihentikan hingga tidak dapat diselesaikan dalam waktu yang ditentukan. Ia berlaku kerana pandemik Covid-19, kita tidak dapat menyalahkan mana-mana pihak, termasuk pemaju dan pembeli rumah.

Kata Zuraida kepada wartawan, ketika kami menyusun rang undang-undang, akan ada klausa di mana kedua pihak (pemaju dan pembeli) tidak dapat menuntut satu sama lain. Kami akan membuat syarat baru, ”Sehingga kini, Zuraida mengatakan 700 hingga 800 permohonan telah diterima dari pemaju untuk memperpanjang masa penyelesaiannya, yang telah terganggu selama tiga bulan kerana PKP.

“Pembeli juga harus menerima kenyataan bahawa mereka tidak dapat membuat tuntutan berdasarkan perjanjian asal,” kata Zuraida.

Tinjauan mengenai permintaan untuk rumah di Kuching selepas PKPDalam pada itu, Sim berkata, kita baru sahaja keluar dari PKP dan sekarang di bawah Perintah Kawalan Pergerakan Pemulihan (PKPP), kebanyakan kita masih berhati-hati dalam menjaga kesihatan agar tidak dijangkiti oleh Covid 19.

“Ini akan mempengaruhi pasaran rumah dalam jangka masa terdekat dan permintaan rumah akan menjadi lebih kuat apabila kita semua terbiasa dengan “normal baru” dalam gaya hidup kita pada akhir suku ketiga,” jelasnya.

Hakikatnya, beliau memberitahu, Perintah Kawalan Pergerakan Covid-19 ini telah mempengaruhi beberapa industri dengan teruk seperti pelancongan dan banyak pelancong tidak melancong sehingga virus itu dapat dikawal.

“Ekonomi dunia juga terjejas teruk dan kesan langsung akan menyebabkan lebih banyak pengangguran dan penutupan perniagaan dan Kerajaan membantu sebanyak yang mereka dapat seperti bantuan gaji, Bantuan Prihatin Nasional (BPN), pembayaran pinjaman bank moratorium enam bulan, bantuan perniagaan mikro, Pinjaman Perusahaan Kecil dan Sederhana (PKS) dan lain-lain.

“Sebilangan besar bantuan kerajaan berakhir pada bulan September dan pasaran berhati-hati dan mengambil sikap “tunggu dan lihat” untuk mereka mengakses keadaan pasaran pada akhir tahun ini.

“Pasaran akan memperhatikan angka kegagalan pinjaman dan angka pengangguran. Pandangan oleh pasaran dan beberapa pakar adalah bahawa bank harus memperpanjang moratorium selama tiga hingga enam bulan lagi untuk membantu ekonomi pulih dari keadaan lemah dan perlahan sekarang,” kata Sim.

Justeru, katanya, dengan senario ini kita dapat menjangkakan pasaran rumah menjadi lemah. Walau bagaimanapun, mungkin terdapat rumah permintaan oleh golongan T20 dan M40 yang berpendapatan tinggi dan mereka yang mempunyai pekerjaan yang selamat dengan pendapatan tetap yang bekerja di Perkhidmatan Awam, GLC dan Utiliti dan lain-lain.

Sudah tentu permintaan ini akan sangat bergantung kepada kemampuan mereka untuk mendapatkan pinjaman bank untuk membeli harta tanah.

“Hubungan tiga pihak antara penjual, pembeli dan kewangan (Bank) sangat penting untuk mendorong penawaran dan permintaan rumah dan harta tanah lain. Tanpa bank menyokong pasaran harta tanah, akan menjadi cabaran bagi industri pembangunan untuk pulih dan berusaha dalam tempoh pasca Covid-19,” jelasnya.

See author's posts


Thailand sedia buka pintu untuk ahli perniagaan

BANGKOK: Thailand telah melaporkan 15 kes baharu Covid-19 termasuk 10 rakyat Thailand yang kembali dari Arab Saudi dan sifar kematian dalam tempoh 24 jam lepas, menjadikan jumlah keseluruhan setakat ini ialah 3,345 kes dengan 58 kematian.Jurucakap Pusat Pentadbiran Situasi Covid-19 (CCSA) Thaweesilp Wissanuyothin berkata pesakit baharu termasuk sembilan pelajar dan seorang pekerja kilang rakyat Thailand yang pulang dari Arab Saudi, empat rakyat Thailand yang pulang dari Mesir dan seorang lelaki Thailand yang kembali dari Jepun.

“Setakat ini, sejumlah 408 rakyat Thailand daripada sejumlah 72,723 yang kembali dari luar negara dan menjalani kuarantin di fasiliti negara telah diuji positif Covid-19,” katanya pada taklimat harian Covid-19 semalam.Sementara itu, Thaweesilp berkata Thailand akan membuka pintunya kepada lebih ramai warga asing termasuk ahli perniagaan dalam sektor buah-buahan dalam usaha membantu ekonomi negara itu yang terjejas teruk akibat pandemik Covid-19.

Beliau berkata mesyuarat CCSA semalam bersetuju membenarkan ahli perniagaan dalam sektor buah-buahan memasuki negara itu untuk membeli hasil daripada peladang tempatan yang akan menyumbang kira-kira satu bilion baht.“Kumpulan ahli perniagaan itu merancang untuk berada di Thailand selama kira-kira tiga bulan.“Mereka akan menjalani kuarantin wajib selama 14 hari sebelum memulakan urusan perniagaan mereka,” katanya.Bagaimanapun, Thaweesilp tidak mendedahkan bila kumpulan itu akan tiba.- Bernama

See author's posts


‘Ambil tindakan wajar, pastikan pembinaan diteruskan’ – Azizul

SEMATAN: Kelewatan dalam pembinaan lapan jambatan di Jalan Lundu-Sampadi yang telah siap dan Lebuhraya Pan Borneo (LPB) jajaran Moyan-Telok Melano yang dijangka siap sepenuhnya pada penhujung tahun ini dianggap sebagai ‘missing link’.

Hal tersebut didedahkan oleh Ahli Dewan Undangan Negeri (ADUN) Tanjong Datu, Azizul Annuar Adenan.

Katanya, projek tersebut diklasifikasikan sebagai projek tenat dan Projek Jambatan Rambungan dalam proses untuk ditamatkan tender oleh agensi bertanggungjawab.

“Justeru, saya berharap agar agensi-agensi yang bertanggungjawab dalam pembinaan Jambatan Rambungan ini dapat mengambil tindakan sewajarnya bagi memastikan pembinaannya dapat diteruskan semula dengan kadar segera,” katanya pada majlis berbuka puasa N3 Tanjong Datu di sini, semalam.

Mengulas mengenai majlis itu, seramai 35 asnaf di kawasan Dewan Undangan Negeri (DUN) Tanjung Datu telah menerima sumbangan berupa wang tunai dan bantuan makanan sempena Ramadan.

Seramai 35 penerima itu merupakan asnaf terpilih dari 10 kampung Islam di Zon Sematan termasuk satu penempatan mualaf di Kampung Pueh.

Kata Azizul, usaha menyantuni para asnaf ini bukanlah sesuatu yang asing di Tanjong Datu malahan ia adalah tradisi yang beliau teruskan sejak diamalkan oleh Tok Nan dahulu lagi.

Oleh NUR AIN OTSMAN

See author's posts


Orang kuat PKR Tanjung Belipat sertai GPS

NIAH : Orang kuat Parti Keadilan Rakyat (PKR) di Tanjung Belipat, Niah dalam kawasan Parlimen Sibuti tukar arah dengan menyertai Gabungan Parti Sarawak (GPS).

Noraya Jost (gambar) yang keluar dari kem PKR disambut baik oleh Ketua Parti Pesaka Bumiputera Bersatu (PBB) Cawangan Bekenu, Datuk Rosey Yunus yang turut menyarungkan jaket GPS.

Menurut Rosey, ini adalah usaha yang baik daripada gerakan Wanita PBN Ranting Tanjung Belipat yang berjaya menambat hati beberapa orang kuat PKR untuk menyertai kem GPS di sini.

“Teruskan usaha untuk mecapai kemenangan bergaya dan undi yang besar kepada calon GPS Sibuti.

“Gerakan Wanita dinasihat untuk memastikan penduduk kampung turun beramai-ramai mengundi pada 19 November nanti,” katanya yang juga Ahli Dewan Undangan Negeri (ADUN) Bekenu.

Timbalan Menteri Pembangunan Wanita dan Kanak-kanak dan itu berkata demikian ketika ditemui padazProgram Ngupi di Kampung Belipat semalam.

Hadir sama, Setiausaha Politik kepada Premier Sarawak Sharkawi Suhaili dan ketua kaum serta ketua ranting kawasan DUN Bekenu.

Utusan Sarawak difahamkan bahawa terdapat belasan orang dari PKR Tanjung Belipat akan turut menyertai GPS dalam masa terdekat.

Oleh ADUM LIU

See author's posts


Hanyut

Oleh Benedict Anak Samling

KICAUAN burung ciak rumah dan hembusan angin pagi yang dingin tidak mampu meredakan gelojak di dalam dadanya. Dia menarik nafas dengan panjang dan dalam kemudian dihembus dengan berat. Dia memicit-micit tapak tangannya sambil pandangannya dilontar ke kiri dan ke kanan. Dia sudah pun terpacak di lorong pejalan kaki itu sejak menjejakkan kaki ke Bandaraya Kuching, Sarawak seawal jam 4:38 pagi. Ketika berada di dalam bot ekspres syarikat Luncur Laju dari jeti rumah panjang Karangan Ara, Ulu Kapit dia nekad untuk melepaskan segala-galanya yang telah lama membuku di lubuk hatinya. Bukit di tengah Bandaraya Kuching yang menjadi buah mulut warga rumah panjang Karangan Ara harus ditakluk atau sekurang-kurangnya dapat ditatap pada hari itu.

Angin sendalu menyapu kulitnya, lalu membawa bau lumpur dari Sungai Sarawak masuk ke dalam rongga hidung Igat. Di sepanjang lorong pejalan kaki itu ada lampu limpah yang masih bernyala. Di bahu lorong pejalan kaki yang ditumbuhi lumut kelihatan tong sampah berwarna hijau dipenuhi sampah sarap. Tidak jauh daripada tong sampah berwarna hijau itu, ada dua ekor kucing saling bercakar-cakaran, kemudian menggesekkan kepala pada badan pasangannya. Sungguh manja. Mereka seperti sedang hangat bercinta, seperti sedang hanyut dibuai asmaraloka dalam dunia ciptaan mereka dan juga seperti dirinya yang sedang hanyut antara imaginasi dan realiti. Igat duduk termangu di atas sebuah bangku besi yang sudah berkarat tidak jauh daripada adegan dua makhluk berbulu itu.

Dia sudah bersedia dan tidak sabar untuk menakluk bukit yang digambarkan oleh Dom begitu indah dan tiada tempat di dunia ini seindah bukit itu. Benarkah begitu? Igat tiada jawapannya. Dikatakan oleh Dom juga, bukit itu dipenuhi oleh Phalaenopsis bellina dan Phaelaenopsis violacea serta ratusan Trogonoptera brookiana dari kaki bukit sehingga ke puncaknya. Namun, dalam keghairahan Igat menakluki bukit itu, dia terkulai seperti kain perca yang kebasahan sebelum menjumpai bukit di tengah Bandaraya Kuching yang dikhabarkan sering dikunjungi oleh mereka yang mendambakan sebuah nikmat kehidupan yang serba mewah, megah serta gah. Kehidupan yang dicari-cari tanpa henti.

Dadanya berat berdongkol, nafasnya sendat, lamunannya hanyut bersama angin pagi yang dingin, sedingin jiwanya yang bergetar resah. Dia cuba untuk bangkit dan terus mencari bukit itu, tetapi bahunya seperti telah dihempap oleh bukit misteri itu dan rongga pernafasannya seperti disumbatpadat oleh tanah hitam berpasir di ladang halianya. Pada ketika itu, untuk dia berpatah balik bukan mudah. Dia harus menemui bukit itu untuk menikmati segala yang terhidang di puncaknya seperti yang didendangkan oleh sahabatnya, Dom.

Ketika sedang bergelut untuk mengumpul segala tenaga dan nafas, terlintas di fikirannya bagaimana perkhabaran tentang keindahan bukit itu begitu cepat tersebar luas lalu singgah ke dalam rongga pendengaran, mengetuk gegendang telinga dan menjentik lekuk hatinya. Igat, seorang pemuda berambut hitam berkilat dan berbadan tegap, matanya terkebil-kebil ketika cerita mengenai bukit itu begitu rancak meniti dari bibir ke bibir masyarakat di rumah panjang Karangan Ara. Mata Igat tidak berkedip walau sedetik apabila keajaiban bukit di tengah kota itu diceritakan oleh Dom, sahabatnya yang baru sahaja memperolehi apa yang dihajat. Dia seakan hanyut dalam alunan cerita Dom.

“Apa yang kau perlukan di dunia ini ada di situ,” ujar Dom setiap kali mengunjungi bilik Igat di rumah panjang Karangan Ara yang mempunyai 30 pintu, bertiangkan kayu belian, berdindingkan kepingan buluh betong serta beratapkan daun rumbia. Semenjak pulang dari Bandaraya Kuching, Dom sering mengunjungi rumah panjang klasik dan eksotik itu.

“Saya perlukan ini,” tegas Igat sambil kedua-dua tangannya dibentanglebarkan ke arah ladang halianya. Ladang halia itu telah menghangatkan dapur keluarganya sejak sepuluh tahun yang lalu.

‘Ah! Cerita rekaan sahaja! Di mana logiknya ada bukit di tengah kota?’ desis hatinya setiap kali Dom bercerita akan kehebatan bukit itu. Dia tidak pernah dan tidak akan hanyut dengan cerita yang disampaikan oleh Dom. Begitu pun, dia pasti cerita rekaan seperti itu, banyak yang terperangkap. Cerita rekaan yang diulang-ulang hanya untuk menjentik pangkal hati manusia yang amat rapuh, serapuh batang buluh betong yang tidak cukup matang. Tetapi, adakah manusia sedar akan hakikat itu? Pada ketika itu, Igat amat yakin dengan pendiriannya, tidak mudah terpengaruh.

Selintas itu, gambaran bukit itu kembali menerjah. Ingatannya bercelaru, terganggu dan keliru dengan cerita yang dibawa oleh Dom. Hatinya tertanya-tanya; jika benar seperti apa yang dituturkan oleh Dom, kenapa sahabat lamanya itu tiba-tiba memunculkan diri di tengah kekotoran tanah itu? Mengapa tidak dia terus merahsiakan kehebatan bukit itu pada dirinya sendiri sahaja? Namun, dalam kekeliruannya, dia tertarik dengan penampilan Dom yang mirip pelakon dalam cerita The Wolf of Wall Street atau paling tidak seperti seorang pelakon lelaki dalam drama bersiri Pujaan Hati Kanda. Tidak semena-mena, nama Dom meledak dan menjadi sebutan penghuni rumah panjang Karangan Ara. Dia yang memandu kereta mewah berlogo bintang berbucu tiga serta mendiami rumah agam yang dibina di tepi rumah panjang Karangan Ara tanpa gagal menganjurkan pesta, bersuka-ria dan menjemput penduduk di sekitar pada setiap hujung minggu. Sesiapa yang lalu pasti dijemput untuk singgah. Ya, Sesiapa sahaja.

Terlintas di fikirannya, sampai bila dia perlu mengotorkan tapak tangannya dengan tanah hitam di cerun bukit yang tidak seindah bukit yang diceritakan oleh Dom? Terlintas juga di fikirannya, apakah benar ada bukit yang menjanjikan nikmat kehidupan yang dicari gali oleh setiap manusia? Jika benar, kenapa tidak dibawa seluruh umat manusia yang kurang bernasib baik untuk mengubah hidup mereka? Sekurang-kurangnya ada tempat untuk mereka menabur kasih yang sudah lama ditandus keperitan hidup. Bertubi-tubi persoalan menerpa ke dalam hati Igat, persoalan yang dia sendiri kurang pasti akan jawapannya.

Sesekali dia memanjangkan lehernya, melihat ke kiri dan ke kanan lorong pejalan kaki. Angin bergulung dibiarkan menyelubungi badannya. Tekaknya kering, pedih dan perit. Dia memejamkan matanya. Membiarkan dirinya dihanyutkan oleh persoalan-persoalan tanpa jawapan.

“Igat, tanpa bukit itu, saya tiada apa-apa,” ujar Dom suatu ketika dahulu sambil dileret bibir menguntum senyuman penuh makna tersirat menampakkan barisan giginya yang putih bersih tersusun rapi. Perwatakan Dom, sesungguhnya amat menarik perhatian Igat. Tutur kata Dom yang tersusun rapi seperti susunan giginya mencairkan hati Igat yang sekeras batu kapur di Gua Niah.

‘Tidak mungkin Dom membohongi saya,’ getus hatinya, pada suatu petang ketika dia menuai ratusan kilogram halia kampung. Dengan mata yang bersinar-sinar dia sudah mula membayangkan akan kehebatan bukit itu. Dia mula mempercayai cerita Dom, sahabatnya sejak sekolah rendah sehinggalah ke peringkat menengah. Sebaik tamat persekolahan menengah, Dom berhijrah ke bandar. Dia pula sebaliknya. Dia mengerjakan pekerjaan kampung bersama kedua orang tuanya yang pada ketika itu sudah uzur dimamah usia.

Dia berjaya menjadi karyawan lokal walau tidak sehebat Dom yang menjadikan pusat bandar sebagai gelanggang mempertaruhkan rezeki. Dengan usaha yang teramat gigih, dia telah mencorakkan permukaan bumi yang ditumbuhi lalang lalu menjadikan ia lapangan wang. Bersama isterinya, dia mengusahakan tanaman halia kampung. Berpuluh tan halia dituai dan dijual ke serata daerah di Sarawak, dari Ulu Kapit sehinggalah ke Ulu Padawan. Namun, kegigihan Igat tercabar apabila cerita mengenai sebuah bukit di tengah Bandaraya Kuching yang berkali-kali didendangkan oleh Dom mula mengetuk dan menjentik lubuk hati nuraninya.

“Tidak mungkin selama-lamanya kau buat kerja kotor ini,” ujar Dom, sinis penghujung suaranya. Disertakan dengan senyum sumbingnya. Anak mata Dom dileret ke arah Igat, dari atas ke bawah.

“Kotor pada kau, tidak pada aku,” tingkah Igat. Hatinya panas membara di kala mendengar kata-kata Dom. “Huh!” Igat menghembus nafas dengan kasar. Mukanya dipaling ke arah ribuan tanaman halianya yang menghijau berusia enam bulan. Dia tidak senang hati apabila usahanya diperlekeh atau dipandang rendah kerana setiap apa yang diusahakannya, adalah juga dari hasil titik peluh isterinya. Bukan mudah untuk dia mendengar usaha keras mereka suami isteri diperlekeh sewenang-wenangnya.

“Kaban, aku tidak menghina, cuma ingin membantu,” ujar Dom pada suatu pagi yang cerah dan panas, sepanas hati Igat setiap kali Dom membuka cerita mengenai bukit pujaan hatinya itu. Pada ketika itu Igat sedang menuai halianya untuk dijual kepada peraih.

Dom memegang bahu Igat. Memandang tepat ke dalam matanya, kemudian dia berkata, “Percayalah. Lihat apa yang aku dapat.” Dom memandang jauh ke dalam mata Igat seakan dapat menembusi mata kepala igat.

“Ini lebih dari cukup,” balas Igat, suaranya perlahan antara dengar atau tidak. Tangannya yang dipenuhi tanah hitam dan berbau halia itu menolak perlahan tangan Dom dari terus menggenggam bahunya.

Masih jelas dalam ingatannya, Dom pernah membawa sebuah beg dipenuhi dengan kertas berwarna ungu yang diikat berketul-ketul ke ladang halia Igat. Kertas itu dikatakan hasil dari atas bukit di tengah Kota Kuching. Dan katanya juga, hanya beberapa jam pada waktu malam, ribuan wang kertas berwarna ungu diperoleh. Mata Igat terkebil-kebil melihat isi beg itu. Panas matahari yang menyengat lapisan kulitnya pada ketika itu sudah tidak lagi terasa bahangnya. Liang-liang roma pada kulit seluruh tubuhnya seperti terbuka luas menyedut segala udara yang ada di ladang yang terbentang luas dipenuhi ribuan rumpun halia dari spesis Zingiber officinale atau halia kampung.

Seingat Igat, tanaman halia itu sudah cukup untuk menampung kehidupan mereka sekeluarga. Malah, ada ketikanya hasil halia dikongsi bersama warga rumah panjang Karangan Ara, serta rumah panjang berdekatan. Tidak dilupa juga saudara-maranya yang berada di Negeri Bawah Bayu sehinggalah ke negeri yang terkenal dengan pasu labu sayong. Setiap tahun pula dia menganjurkan aktiviti komuniti membantu golongan yang kurang bernasib baik. Ada ketika juga, dia dikunjungi untuk meminta ihsan. Dia memberi tanpa alasan dan tidak mengharapkan balasan. Begitu pun, dia dan isterinya tidak gemar untuk mempertontonkan aktiviti seumpama itu kepada media atau laman-laman sosial. Pada mereka, pemberian itu terlalu kecil dibanding dengan apa dikurniakan kepada mereka. Cukup sahaja ia terhenti di situ.

Setelah berhari-hari dan berminggu-minggu dipujuk rayu, akhirnya Igat bersetuju mengunjungi bukit itu. Girang bukan kepalang Dom apabila Igat menyampaikan hajatnya itu. Dom melompat-lompat seakan punggungnya dicucuh bara api, lalu ditepuk-tepuknya bahu Igat. Pujiannya pada Igat menggebu-gebu, segebu kapas dari pokok kapas yang tumbuh di Padang Merdeka, Kuching Sarawak.

“Inilah lelaki sejati, lelaki yang berani!” jerkah Dom, ketawanya hampir berderai. Tangannya cepat-cepat menutup mulut untuk menahan tawanya dari terhambur keluar.

Tidak semena-mena, badai kerinduan menerpa dirinya yang terpinga-pinga di lorong sepi di tengah Bandaraya Kuching itu. Nafasnya tersekat. Dadanya memberat. Hatinya panas seperti direndam dalam ratusan liter air halia. Igat dikerumuni rasa kesal, marah, geram, benci dan sayu yang teramat. Perasaan yang bercampur-baur itu sungguh memualkan anak tekaknya.

“Sepuluh ribu ringgit untuk mendaki bukit?” desis Igat, seolah-olah baru tersedar dari khayalan. “Cis! Ini teramat gila! Barangkali orang gila pun tidak buat kerja seperti ini!”

Sedetik itu, dia teringat akan kata-kata isterinya, “Sulu, tiada jalan singkat untuk berjaya. Lupakan cerita bukit itu.”

Hatinya semakin pedih seperti dihiris dengan kepingan buluh dan disirami racun berbisa membayangkan impian untuk menakluki bukit itu berkecai, malah semakin pedih apabila duit hasil dari butir-butir keringatnya hilang entah ke mana.

‘Pendusta!’ bentak hati Igat. Dia merasakan dirinya dihambat di satu ruang yang teramat asing, jauh dari pandangan manusiawi, jauh dari dakapan isteri tercintanya dan begitu hampir dengan kegelapan. Kegelapan yang dia cari, kegelapan yang akan menghanyutkan dirinya tidak lama lagi.

Tidak semena-mena, dalam kegelapan itu dia ternampak bukit yang dicari-cari sejak menjejak kaki di Bandaraya Kuching. Seakan dia mendapat tenaga yang amat luar biasa, dia bangun dan terus melompat sehingga sampai ke kaki bukit itu. Tanpa diduga, dalam kegelapan itu juga dia dapat melihat keindahan bukit itu. Keindahan seperti yang diperkatakan oleh Dom. Mana tidaknya, jutaan bunga yang berwarna-warni dan dihinggapi oleh Trogonoptera brookiana sudah cukup untuk menonjolkan kecantikan bukit itu. Mata Igat terbuka luas, mulutnya melopong melihat anak tangga berwarna kuning keemasan menuju ke puncak bukit. Pertama kali dalam hidupnya dia melihat sesuatu yang amat luar biasa indahnya.

‘Emaskah ini?’ soal hati Igat. Senyumannya meleret. Hatinya berbunga-bunga seperti kuntum Phalaenopsis bellina yang sedang mekar memenuhi bukit itu. Segera, dia mengatur langkahnya untuk memulakan pendakian. Ketika kakinya memijak anak tangga itu, angin berpusar-pusar dan menderu dengan kuat. Bunyi dentuman yang bingit menusuk gegendang telinga Igat. Bukit itu bergegar dan bergoncang dengan kuat. Anak tangga itu mulai retak lalu pecah menjadi ketulan batu. Ketulan-ketulan batu itu bergolek dengan laju dari puncak bukit itu. Ada ketulan batu mengenai badan Igat. Igat cuba melarikan diri tetapi kakinya tersekat pada rekahan anak tangga itu. Matanya terbuka besar mulutnya melongo apabila melihat seketul batu sebesar sepemeluk orang dewasa bergolek dengan laju menuju ke arahnya. Dia cuba menarik kakinya tetapi masih tersekat.

“Tolong!” Igat meraung sekuat hati. Suara perut dan suara tekaknya bergabung lalu keluar serentak dari mulutnya yang melongo. Dia merasakan kegelapan kali ini benar-benar akan membenamkan dirinya bersama ketulan batu bukit itu. Dia menyesal membiarkan jiwanya hanyut dalam kegelapan. Dalam keadaannya yang terdesak seperti itu, siapa yang akan menghulurkan tangan untuk membantu? Di mana manusia yang bernama Dom?

Tanpa memikirkan betapa pekatnya kegelapan yang terhidang di depan matanya, dia menendang batu-batu yang mula menutupi kakinya. Entah dari mana datang sumber tenaganya, dia menumbuk longgokan batu di hadapannya sehingga berkecai. Badannya bergoncang dengan kuat setiap kali melepaskan tumbukan yang teramat padu ke arah longgokan batu itu.

“Sulu…” panggil seseorang dengan suara yang lembut. Suara itu acap kali membelai gegendang telinganya ketika dia hanyut dalam dimensi imaginasi dan fantasi ciptaannya sendiri.

Dadanya turun naik dengan kencang. Dia yang termengah-mengah serta merta membuka matanya. Pandangan mereka bertembung dan mata Igat terus merayapi muka seorang insan di hadapannya. Insan hebat yang menjadi tulang belakangnya selama dia bergelumang dengan tanah-tanah hitam yang menjanjikan sebuah kehidupan.

“Halia kita habis dibeli. 20 tan semuanya,” bisik isterinya, lembut. Seperti biasa, senyuman yang teramat indah terukir pada wajah insan kesayangannya itu.

Kegelapan yang hampir menghanyutkan dirinya itu hilang dalam sekelip mata dengan kemunculan satu cahaya yang teramat terang. Sungguh dia sedar, kehidupan megah, mewah dan gah cuma khayalan, seperti bukit yang diceritakan, hanya khayalan semata-mata! Khayalan yang menghanyutkan.

Glosari

kaban             Istilah dalam bahasa Iban yang bermaksud kawan.

sulu                 Panggilan mesra dalam bahasa Iban yang bermaksud sayang.

See author's posts


Hotel Mesir patuhi SOP tarik pelancong

KAHERAH: Hotel di Mesir menerapkan peraturan keselamatan kerajaan dalam usaha menarik minat pelancong domestik.Antara peraturan keselamatan itu adalah memiliki klinik dengan doktor tempatan.Mesir menangguhkan penerbangan antarabangsa pada Mac lalu serta menutup restoran, hotel dan kafe untuk memerangi Covid-19 yang menyebabkan kerugian AS$1 bilion sebulan dalam sektor pelancongannya.Pelancongan merangkumi sekitar 12 sehingga 15 peratus daripada produk domestik kasar.

Walaupun lapangan terbang masih ditutup namun penerbangan domestik, 99 buah hotel telah dibenarkan untuk dibuka semula pada satu perempat daripada kapasiti biasa jika mereka memenuhi protokol kesihatan dan keselamatan yang ketat.Bagasi dan beg tetamu juga disanitasi serta ‘check-in‘ juga dilaksanakan tanpa kunci.

Pengurus besar Hotel Hilton King berkata majlis besar dan hidangan bufet juga tidak dibenarkan.Tetamu perlu didaftarkan dalam talian dan pekerja harus menjalani ujian pantas Covid-19 sebelum memasuki pusat peranginan sementara terdapat ruangan khas kuarantin disediakan untuk menempatkan mereka yang disyaki atau positif Covid-19.Pada bulan Jun, hotel yang mendapat kebenaran telah dibenarkan beroperasi pada kapasiti maksimum 50 peratus.Mesir telah merekodkan hampir 30,000 kes Covid-19 dengan 1,126 kematian.-AFP

See author's posts


Klopp sokong Liverpool tanpa penyokong

LIGA PERDANA INGGERIS

PENGURUS Liverpool, Jurgen Klopp percaya bahawa pasukan Liverpool beliau dapat menyesuaikan diri tanpa “mendapat sokongan daripada penyokong” daripada kumpulan Anfield mereka sekiranya musim Liga Perdana Inggeris disambung semula.

Pemain divisyen utama Inggeris akan kembali menjalani latihan minggu ini setelah mesyuarat Liga Perdana Inggeris pada hari Isnin memberikan lampu hijau protokol tahap pertama untuk kembali bermain.

Sekiranya perlawanan diadakan semula musim ini, mereka akan diadakan dalam stadium kosong dan mungkin di tempat-tempat berkecuali.

Liverpool mempunyai kelebihan 25 mata di tangga teratas liga ketika Covid-19 menyaksikan musim ditangguhkan pada bulan Mac.

Mereka kini hanya memerlukan dua kemenangan lagi untuk merangkul gelaran juara Inggeris buat kali pertama dalam tempoh 30 tahun dan bos dari Jerman, Klopp, setelah menyaksikan Bundesliga di negara asalnya disambung semula pada hujung minggu lalu tanpa kehadiran penonton, yakin pemainnya dapat memotivasi diri tanpa penyokong.

“Persaingan akan semakin sengit,” katanya kepada laman sesawang Liverpool.

“Jadi ini bukan soal ‘oh, Liverpool harus memenangi dua perlawanan’.

“Namun begitu kami harus memenangi dua perlawanan apabila perlawanan disambung semula – bukan ‘hanya dua’, ia dua. Kita harus memenanginya.”

Bekas jurulatih Borussia Dortmund, Klopp menambahkan: “Sayangnya, kami harus melakukannya, tanpa dorongan terbaik di dunia dan tendangan terbaik anda pada saat yang tepat di dunia, daripada pasukan di Anfield.

“Tetapi begitulah keadaannya. Ini adalah 100 peratus pakej bola sepak yang sempurna adalah stadium Anfield yang penuh sesak, dua pasukan yang sangat bagus, pertarungan besar, gol super dan akhirnya Liverpool menang. Itulah perlawanan yang sempurna. – AFP

See author's posts


Pendaftaran derma organ melalui MySejahtera mulai esok

MENTERI Kesihatan Khairy Jamaluddin Abu Bakar (tengah) bergambar bersama waris kepada mendiang menderma organ sempena majlis perasmian penutup Minggu Kesedaran Pendermaan Organ Peringkat Kebangsaan 2022 di Pangsapuri Seri Alam semalam. Turut serta Timbalan Ketua Pengarah Kesihatan (Perubatan) Kementerian Kesihatan Malaysia Datuk Dr. Asmayani Khalid (kiri) dan Pengerusi Jawatankuasa Pelaksanaan Minggu Kesedaran Pendermaan Organ Peringkat Kebangsaan 2022 Dr. Fairoz Azlim Muslim (kanan). • Foto BERNAMA

KUALA LUMPUR: Pendaftaran sebagai pengikrar derma organ boleh dilakukan melalui aplikasi MySejahtera mulai 6 September ini, kata Menteri Kesihatan Khairy Jamaluddin.

Beliau berkata ia susulan kadar pendermaan organ di negara ini sangat rendah apabila Malaysia tergolong antara 10 negara yang mempunyai kadar transplantasi terendah di dunia bagi 2021 iaitu 2.84 pembedahan transplantasi bagi setiap 1 juta populasi menurut Global Observatory on Donation and Transplantation.

“Apabila mereka buat ikrar melalui MySejahtera maklumat itu terus sampai ke Pusat Sumber Transplan Nasional. Sekiranya berlaku kes kematian mana-mana hospital dan layak derma organ, ia akan keluar dalam sistem,” katanya.

Beliau berkata demikian pada sidang media selepas merasmikan penutupan Minggu Kesedaran Pendermaan Organ Peringkat Kebangsaan 2022 di sini semalam.

Khairy berkata bilangan pesakit yang masih menunggu untuk mendapatkan derma organ di Malaysia setakat hari ini adalah seramai 10,442 orang.

Namun, katanya hanya 2,700 kes transplantasi melibatkan pendermaan organ dijalankan sejak 1975.

“Berdasarkan statistik terkini pendermaan organ dari Pusat Sumber Transplan Nasional pada Julai 2022 menunjukkan terdapat sebanyak 779 penderma organ sebenar selepas kematian sejak 1997 manakala jumlah pengikrar penderma organ selepas kematian adalah seramai 517,758 orang sejak 1997,” katanya.

Mengulas mengenai pemakaian pelitup muka, Khairy berkata beliau akan membuat pengumuman berkenaan ketetapan baharu pelitup muka selewat-lewatnya Rabu ini.

Beliau berkata, Jawatankuasa Eksekutif Kesihatan Awam yang dipengerusikannya sudah menerima syor daripada pakar mengenai pemakaian pelitup muka dan KKM masih dalam proses mengumpul pandangan orang ramai mengenai perkara itu.

Sementara itu, beliau berkata tiga pendekatan perlu dilihat oleh KKM sebelum negara diumumkan beralih ke fasa Endemik termasuk pengisytiharan daripada Pertubuhan Kesihatan Sedunia (WHO).

Selain itu, Khairy berkata Akta Pencegahan dan Pengawalan Penyakit Berjangkit 1988 (Akta 342) masih terpakai di seluruh negara sehingga akhir Disember tahun ini di mana seluruh kawasan Malaysia isytiharkan sebagai kawasan penyakit berjangkit.

Pendekatan ketiga adalah indikator kesihatan yang perlu diperoleh daripada pakar epidemiologi dalam konteks Covid-19 yang masih lagi bermutasi. – Bernama

See author's posts


Keusahawanan berupaya jana pendapatan lumayan

KUCHING: Rakyat di Sarawak digalakkan untuk menceburi bidang keusahawanan.

Menurut Menteri Muda Pembangunan Usahawan, Perusahaan Kecil dan Sederhana Sarawak, Datuk Mohd Naroden Majais, bidang tersebut merupakan salah satu bidang yang memiliki potensi yang luas untuk dimajukan.

“Selain daripada mempunyai potensi yang luas untuk ditingkatkan, ia juga mampu membantu para usahawan untuk menjana pendapatan lumayan kepada golongan usahawan yang berjaya menerokai pasaran tempatan dan antarabangsa.

“Kerajaan Negeri sentiasa menggalakkan rakyat khususnya golongan belia untuk berkecimpung dalam bidang keusahawanan dan menyediakan pelbagai kemudahan dan insentif,” katanya.

Dalam pada itu, beliau juga menzahirkan rasa bangga terhadap sebuah syarikat tempatan yang dikenali sebagai Gigit Rangup Sdn. Bhd. kerana telah berjaya mengusahakan perniagaan berdasarkan ekonomi digital selaras dengan hasrat Kerajaan Negeri.

“Ini merupakan salah satu cara keusahawanan yang digalakkan oleh Kerajaan Negeri supaya usahawan muda menceburi bidang perniagaan secara digital dan e-dagang.

“Gigit Rangup Sdn. Bhd. telah berjaya membantu ejen atau stokis di bawahnya yang kebanyakan terdiri daripada suri rumah sepenuh masa dan ini seharusnya dijadikan contoh oleh para usahawan muda untuk menjadi usahawan yang berjaya,” ujarnya.

Oleh RYNNA SHA’ERRA

See author's posts


Pergerakan Wanita PBB kutuk tindakan Anwar

KUCHING: Pergerakan Wanita Parti Pesaka Bumiputera Bersatu (PBB) mengutuk sepenuhnya tindakan Presiden Parti Keadilan Rakyat (PKR) Datuk Seri Anwar Ibrahim yang menyatakan bahawa beliau mempunyai majoriti sokongan ahli Parlimen untuk membentuk kerajaan baharu.

Ketua Pergerakan Wanita PBB, Dato Sri Fatimah Abdullah menyatakan bahawa langkah tersebut telah menimbulkan kerisauan rakyat dan perniagaan yang masih berusaha untuk pulih dari kesan negatif wabak Covid-19 yang hampir melumpuhkan seluruh dunia.

“Kami ingin melihat kestabilan politik, perpaduan nasional dan ekonomi negara pulih kerana pasaran kewangan yang sihat.

“Ini harus menjadi tumpuan dan keutamaan parti politik dan ahli politik sekarang,” katanya dalam kenyataan semalam.

Beliau turut menasihatkan ahli politik seperti Anwar untuk membendung selera ganas tamak kuasa mereka danmembiarkan rakyat berehat dari politik mereka yang merosakkan dan memecahbelahkan negara.

“Sekurang-kurangnya mereka boleh bangkit selepas masalah Covid-19 yang belum reda ini.

“Sebagai pemimpin, Anwar harus mempunyai kepentingan terbaik untuk negara dan tidak boleh terlalu obses hendak menjadi Perdana Menteri.

“Kerana tindakan demikian menyebabkan kerosakan dan kesukaran untuk rakyat mencari rezeki ekoran masalah politik yang tanpa penghujung,” katanya lagi.

Terdahulu, pada Rabu, Anwar mendakwa telah mendapat sokongan yang kukuh dan meyakinkan daripada Ahli Parlimen untuk membentuk Kerajaan Persekutuan yang baharu.

Bercakap pada sidang media, Anwar berkata beliau juga telah mendapat perkenan untuk menghadap Yang di-Pertuan Agong pada Selasa, tetapi ditangguhkan berikutan Seri Paduka mendapat rawatan di Institut Jantung Negara.

“Alhamdulillah kini saya telah dapat sokongan yang kukuh dan meyakinkan daripada Ahli-ahli Parlimen untuk saya persembahkan kepada Yang di-Pertuan Agong.

“Dengan sokongan dan majoriti kukuh dan meyakinkan, bermakna pada saat ini kerajaan Perdana Menteri Tan Sri Muhyiddin Yassin telah jatuh.

“Jumlahnya (sokongan) kukuh dan menyakinkan, jauh daripada majoriti kecil,” katanya tanpa mendedahkan bilangan Ahli Parlimen yang menyokong beliau,” kata Anwar.

Oleh Zarina Abdullah

See author's posts


Legakan golongan B40, M40

KUCHING: Pelanjutan penangguhan bayaran balik pinjaman atau moratorium sudah pasti akan melegakan golongan B40 dan M40.

Perkara itu diakui oleh Menteri di Jabatan Ketua Menteri (Hal Ehwal Islam dan DBKU), Datuk Dr. Abdul Rahman Junaidi (gambar) ketika dihubungi pemberita selepas pengumuman khas dibuat oleh Perdana Menteri Tan Sri Muhyiddin Yassin, semalam.

“Ini kerana lanjutan pemberian moratorium itu mampu membantu mengurangkan beban isi rumah yang kehilangan pendapatan akibat penularan wabak Covid-19,” katanya.

Malah, kata Menteri Muda Utiliti (Bekalan Air) itu lagi golongan peniaga perusahaan kecil dan sederhana (PKS) turut menarik nafas lega memandangkan pinjaman mereka ditangguh sekali gus mengurangkan beban yang dialami.

“Bagi saya, ia merupakan keputusan bijak daripada kerajaan bagi membantu rakyat terutama golongan berpendapatan rendah,

“Ada kalangan rakyat mungkin kehilangan kerja, dan tempoh lanjutan ini dapat membuka ruang kepada mereka untuk mencari pekerjaan baharu sekali gus untuk membayar pinjaman mereka,” kata Dr Abdul Rahman yang juga ADUN Pantai Damai.

Oleh Diyana Samsuddin

See author's posts


Dana RM10 juta pasca Covid-19 belum habis diguna

KUCHING: Dana RM10 juta diperuntukkan khas untuk pasca Covid-19 tahun ini, sebahagian besarnya belum habis digunakan.

Timbalan Menteri Pelancongan, Industri Kreatif dan Seni Persembahan Datuk Sebastian Ting berkata setakat ini cuma RM3.7 juta daripada Dana Mudahcara Warisan Kesenian dan Kebudayaan Sarawak 2022, digunakan.

“Saya berharap dapat meneruskan dana (baki dana) ini dibawa ke tahun depan tetapi tertakluk kepada kelulusan Pejabat Premier Sarawak.

“Dana ini diperuntukkan khas untuk pasca Covid-19 tahun ini di bawah Pejabat Premier dan setakat ini 81 permohonan diluluskan.

“Dana ini masih mempunyai baki kerana RM10 juta tidak dapat dihabiskan. Namun, kita masih perlu mendapat kelulusan Pejabat Premier Sarawak, untuk dibawa ke tahun depan,” katanya.

Beliau berkata demikian pada sidang media selepas menghadiri majlis pelancaran Buku Kenang-kenangan dan majlis perasmian Forum Sastera anjuran Persatuan Puisi Sarawak di sebuah hotel di sini, hari ini.

Sementara itu, Ketua Seksyen Kesenian, Kebudayaan dan Warisan, Dr Elena Chai berkata pihaknya menaja enam penerbitan buku menggunakan dana tersebut.

Ini termasuk sebuah buku yang dilancarkan semasa majlis itu, tiga buku cerita rakyat pelbagai etnik di Sarawak dan sebuah buku bahasa Sebop, salah satu suku etnik minoriti di negeri ini.

“Tabung Kemudahan Kesenian, Kebudayaan dan Warisan ini adalah dana yang disalurkan oleh Pejabat Premier Sarawak dan sekarang kami sedang berusaha untuk membawa baki dana ini ke tahun depan.

“Setakat ini, permohonan untuk dana itu sudah ditutup, namun kami mempunyai geran lain bernilai RM35 juta untuk tujuan mempromosikan seni, budaya dan warisan,” katanya.

Hadir sama ialah Presiden Sarawak Poetical Society Ng Chek Yong.

Oleh RYNNA SHA’ERRA

Keterangan gambar

PENGHARGAAN… Ng Chek Yong menyampaikan cenderamata kepada Datuk Sebastian Ting pada majlis perasmian Forum Sastera anjuran Persatuan Puisi Sarawak di Grand Riverine Ballroom, di Kuching, hari ini.

See author's posts


Sarawak contoh perpaduan terbaik negara – Aaron

KUCHING: Semangat perpaduan serta toleransi antara masyarakat berbilang kaum di Sarawak merupakan contoh terbaik yang boleh diikuti negeri lain dalam negara.

Menteri Perpaduan Negara Datuk Aaron Ago Dagang berkata semangat hidup secara harmonis itu juga penting ketika negara kini mempunyai kerajaan yang berasaskan perpaduan.

“Kita di Sarawak tidak mempunyai masalah perpaduan di sini. Kami hidup dalam suasana harmoni di sini.

“Diharapkan apa yang kita amalkan di sini dapat diikuti negeri lain di Malaysia,” katanya ketika ditemui pemberita di Lapangan Terbang Antarabangsa Kuching di sini, hari ini.

Sementara itu, Aaron berkata Perpustakaan Negara Malaysia (PNM), Jabatan Muzium Malaysia (JMM) dan Arkib Negara yang sebelum ini berada di bawah Kementerian Pelancongan kini diletakkan di bawah kementeriannya.

Pada 2 Disember lepas, Aaron yang merupakan wakil rakyat Kanowit sejak 2004 telah dilantik dalam barisan Kabinet Kerajaan Perpaduan yang diumumkan Perdana Menteri Datuk Seri Anwar Ibrahim.

Beliau sebelum ini menyandang jawatan Timbalan Menteri Kesihatan II dari 2020 sehingga 2022 di bawah dua perdana menteri iaitu Tan Sri Muhyiddin Yassin dan Datuk Seri Ismail Sabri Yaakob.

— BERNAMA

See author's posts


Rumah Sating terima bantuan makanan

BINTULU: Penghuni rumah panjang Rumah Sating Anak Bundan di  KM67 Jalan Bintulu-Miri menerima bantuan bekalan makanan untuk keperluan selama 14 hari, semalam berikutan Perintah Kawalan Pergerakan Diperketatkan (PKPD) yang dikuatkuasakan di situ.

Pengawai Kebajikan Masyarakat (JKM) Bahagian Bintulu, memaklumkan bahawa pihaknya telah turun mengedar dan mengagihkan bantuan bekalan makanan tersebut untuk menampung keperluan penduduk di rumah panjang 67 pintu itu.

Katanya, Pengesanan Kes Secara Aktif (ACD) juga dilakukan ke atas penghuni rumah panjang terbabit.

Tambah beliau, turut membantu pihak JKM Bahagian Bintulu ialah Pasukan dari Pusat Khidmat Masyarakat  Dewan Undangan Negeri (DUN) Samalaju.

Oleh ELLIE EDWARD

See author's posts


Wabak misteri landa Hong Kong

HONG KONG: Pakar penyakit berjangkit di Hong Kong sekali lagi berdepan wabak misteri selepas ia pertama kali dikesan pada 2018.

“Secara tiba-tiba, kita
berdepan ancaman virus yang boleh disebarkan dari tikus jalanan kepada manusia,”
kata Dr Siddharth Sridhar, ahli mikrobiologi dan salah seorang penyelidik
di University of Hong Kong yang membuat penemuan itu.

Sejak kes pertama melibatkan pesakit
berusia 58 tahun yang menjalani pemindahan hati kira-kira dua tahun lalu,
seramai 10 lagi penduduk di bandar raya terbabit disahkan positif hepatitis E
tikus juga digelar HEV tikus.

Kes terbaharu membabitkan seorang
lelaki berusia 61 tahun yang berdepan masalah fungsi hati tidak normal dan
didiagnos positif pada 30 April lalu.

“Mungkin terdapat ratusan lagi
jangkitan yang gagal dikesan di luar sana. Bagaimana ia tersebar kepada manusia
masih jadi misteri. Sama ada melalui makanan tercemar atau melibatkan haiwan
lain. Kami masih belum temui jawapan,” ujar Sridhar.

Menurut Pertubuhan Kesihatan Sedunia
(WHO), virus hepatitis E biasanya disebarkan melalui air yang tercemar dengan
najis pesakit.

Tetapi, penyebaran oleh tikus itu
telah mencetuskan tanda tanya kerana penyelidik masih gagal untuk mengenal
pasti bagaimana penularan itu boleh berlaku.

Difahamkan, saintis turut menguji
populasi tikus di seluruh Hong Kong untuk mengenal pasti kluster haiwan itu
sebelum ia menularkan virus tersebut kepada manusia, namun kajian itu masih
gagal mengetahui tempoh inkubasi sebelum pesakit didiagnos positif.

Hepatitis
E ialah penyakit hati yang boleh menyebabkan demam, penyakit kuning dan hati
yang membesar serta terdapat empat spesies virus itu yang menular antara
pelbagai haiwan dan hanya satu daripadanya diketahui menjangkiti manusia. – AFP

See author's posts


Perlindungan ke atas jubin lantai, dinding seramik

KUALA LUMPUR: Terdapat cukup bukti kemudaratan yang serius akibat peningkatan import bagi memulakan suatu penyiasatan bagi penentuan langkah perlindungan mengenai keluaran jubin lantai dan dinding seramik ke dalam Malaysia bermula 13 September 2020, menurut Kementerian Perdagangan Antarabangsa dan Industri (MITI).

Ini susulan petisyen yang diterima pada 16 Julai 2020 daripada Persekutuan Pengeluar-Kumpulan Industri Seramik Malaysia mewakili pengeluar tempatan bagi memulakan siasatan perlindungan global ke atas pengimportan keluaran jubin lantai dan dinding seramik ke Malaysia.

Pempetisyen mendakwa bahawa dari 2017 hingga 2019, pengimportan keluaran jubin lantai dan dinding seramik telah meningkat secara mutlak dan relatif kepada pengeluaran dalam negeri, sehingga mengakibatkan kemudaratan yang serius kepada industri dalam negeri di Malaysia yang mengeluarkan keluaran yang serupa.

Selaras dengan Akta Pelindung 2006 dan Peraturan yang berkaitan, suatu penentuan awal akan dibuat dalam tempoh 120 hari dari tarikh permulaan siasatan.

“Sekiranya penentuan awal didapati afirmatif, kerajaan akan mengenakan duti pelindung sementara mengikut kadar yang ditetapkan bagi mengurangkan kesan kemudaratan yang serius terhadap industri dalam negeri,” katanya dalam kenyataan di sini semalam.

Sehubungan itu, MITI akan mengedarkan borang soal selidik kepada pihak berkepentingan seperti pengimport, pengeluar asing, pengeksport dan persatuan.

Pihak berkepentingan lain boleh mendapatkan borang soal selidik tersebut dengan memohon kepada MITI selewat-lewatnya pada 28 September 2020.

Pihak berkepentingan juga boleh memberi pandangan dan bukti tambahan bagi menyokong siasatan ini sebelum 13 Oktober 2020.

Sekiranya tiada respon atau maklumat tambahan diterima dalam tempoh yang ditetapkan, kerajaan boleh membuat penentuan awal berdasarkan fakta sedia ada.

See author's posts


Bomba mujur nyelamatka kedai runchit

SIBU: Penyampat enggau penyikal raban Bomba mujur nyelamatka siti kedai runchit ba rumah kedai lama di Sungai Merah ari retung diempa api malam Hari Empat ke udah.

Tuai Opis Bomba enggau Penyelamat Malaysia (JBPM) Zon 4 Sibu Janggan Muling madahka, pengudah nerima kangau minta bantu pukul 12.53 tengah malam, semilan iku raban Bomba ngena  siti kerita Bomba  enggau Unit Bantu Servis Resa (EMRS) ari Balai Bomba enggau Penyelamat (BBP) Sungai Merah berumban ngelawa endur penusah nya nyadi.

“Kelimpah ari nya, lapan iku agi raban Bomba ngena siti kerita Bomba ari BBP Sibu sama bela datai ngesah nagang sereta madamka api ke nganguska kedai runchit nya,” ku iya lebuh dirandau pengarang berita kemari.

Ku iya, api nya nganguska 35 pesen siti kedai runchit 10 kaki X 30 kaki pemesai ba rumah dua ringkat.

“Nadai penusah bebadi diriput lalu pengawa nasat lebih silik agi benung diatur laban deka nemu kebuah penusah angus nya nyadi enggau pengerugi lalu pengawa madamka api tembu pukul 2.15 pagi,” ku iya.

Oleh Akun Giman

See author's posts


Koulibaly tinggalkan Chelsea sertai kelab Arab Saudi Al-Hilal

ANKARA: Chelsea malam tadi mengumumkan pemain pertahanan Kalidou Koulibaly meninggalkan kelab Inggeris itu selepas melengkapkan perpindahan secara tetap ke kelab Liga Profesional Saudi Al-Hilal.

Chelsea mengucapkan terima kasih kepada pemain berusia 32 tahun itu atas sumbangannya di dalam dan di luar padang sepanjang berada di Stamford Bridge selain mengucapkan selamat maju jaya pada peringkat seterusnya dalam kariernya, menurut Agensi Anadolu.

Pertahanan tengah Senegal itu tiba dari Napoli pada Julai 2022 dan menjaringkan dua gol dalam 32 penampilannya untuk The Blues.

Baru-baru ini, beberapa bintang bola sepak veteran telah berpindah ke kelab Liga Profesional Arab Saudi.

Selepas legenda Portugal, Cristiano Ronaldo menyertai Al-Nassr pada Januari, bekas rakan sepasukannya dari Real Madrid, penyerang Perancis Karim Benzema, mengumumkan menyertai sebuah lagi kelab Arab Saudi Al-Ittihad pada Jun. – Bernama-Agensi Anandolu

See author's posts


Kehidupan luar bandar dan cabaran

BERDASARKAN definisi digunakan oleh Kementerian Kemajuan Desa dan Wilayah, luar bandar ialah kawasan yang berada di luar kawasan operasi Pihak Berkuasa Tempatan (PBT) yang mempunyai penduduk kurang daripada 10,000 orang.

Kawasan luar bandar juga termasuk kawasan penempatan peneroka, estet, kampung baru yang terletak di luar kawasan operasi PBT.

Dalam bidang sains pembangunan luar bandar (rural) merujuk kepada kawasan yang didominasi oleh penggunaan tanah yang luas terutama untuk pertanian dan lipuran hutan. Ruang ini wujud pada masa kini atau baru diberikan perhatian. Luar bandar juga mengandungi petempatan kecil berskala rendah yang mempunyai hubungan kuat antara bangunan dan landskap yang meluas dan dianggap sebagai kawasan luar bandar oleh kebanyakan penduduknya.

Aspek ini juga dapat diperlihatkan berdasarkan suatu cara hidup yang ditandai oleh kesatuan identiti berdasarkan penghormatan terhadap tingkah laku sebagai budaya dan sistem nilai serta penghargaan terhadap kualiti alam sekitar, sebahagian daripada landskap yang meluas.

Dalam konsep fungsional ini,  terdapat beberapa andaian mengenai hubungan luar bandar dan bandar. Hubungan pertanian dan luar bandar sering menjadi jalinan kabur makna dari segi perkaitan di antara satu sama lain. Kaburan ini semacam hanya mahu mempermudahkan pemecahan masalah konseptual yang sukar akan tetapi  timbul akibat kaburnya batas antara kota dan pedesaan yang banyak dibahaskan.

Namun dengan ada pusat bersifat fungsional bagi perkampungan sering kali menjadikannya dapat memperbaharui bentuk implisit dari dikotomi atau transisi daripada perkampungan ke bandar. Teori Gemeinschaft (komuniti) dan Gesellschaft (masyarakat) oleh Tonnies (1957), perbezaan sifat dan situasi di antara kehidupan desa dan bandar.

Terdapat juga apabila melihat aspek konsep ekonomi politik yang melihat aspek produksi sosial kehidupan yang semakin terhubung ke dalam dinamika politik ekonomi nasional dan antarabangsa. Yang bermakna banyak hal yang terjadi di dalam kawasan luar bandar disebabkan oleh faktor-faktor di luar seperti kepesatan ekonomi  yang boleh ‘menghilangkan konsep luar bandar’.

Jurang luar bandar

Berdasarkan penduduk Malaysia seramai 32.4 juta, terdapat 24.9 peratus terdiri daripada luar bandar, manakala terdapat 75.1 peratus merupakan  populasi masyarakat bandar. Dari segi purata pendapatan negara ialah RM 7,901, namun purata pendapatan masyarakat luar bandar cuma RM5,004 manakala penduduk bandar mempunyai purata sebanyak RM8,635.  Hal ini menunjukkan perbezaan ketara.

Begitu juga dari segi kadar kemiskinan, meskipun kadar kemiskinan negara ialah sebanyak 5.6 peratus, kadar kemiskinan di luar bandar ialah sebanyak 12.4 peratus manakala kadar kemiskinan bandar cuma sekitar 3.8 peratus. Isu pengangguran luar bandar pula agak tinggi, iaitu sebanyak 4.6 peratus berbanding di bandar cuma 3.5 peratus sahaja.

Hal ini menunjukkan kadar kemiskinan dan kadar pengganguran di luar bandar agak membimbangkan. Cuma dari segi program e-Kasih, iaitu program menyimpan sistem pengkalan data keluarga miskin yang diwujudkan di peringkat nasional bagi membantu merancang, melaksana dan memantau program kemiskinan dapat dilihat keberkesanan situasi sebenar kehidupan luar bandar dan bandar.

Hal ini diperoleh kerana ini merupakan Bank Data Kemiskinan Nasional yang mengandungi maklumat mengenai kemiskinan bermula dari profil individu, program/bantuan yang diterima oleh Ketua Isi Rumah (KIR) dan Ahli Isi Rumah (AIR) daripada agensi pemberi bantuan sehinggalah kepada permohonan bantuan dan pemantauan keberkesanan program/bantuan yang diterima.

Ia terdiri daripada komponen data daripada maklumat asas Ketua Isi Rumah (KIR) dan Ahli Isi Rumah (AIR), Maklumat Lokasi, Kediaman, Pendidikan, Kemahiran dan Pekerjaan, Pemilikan Harta, Kesihatan, Pendapatan serta Bantuan. Berdasarkan daftar e-kasih terdapat 212,470 Ketua Isi Rumah (KIR) sebagai penerima manakala di bandar pula sejumlah 221, 694  penerima  daripada 434,164 penerima di seluruh negara.

(Dipetik daripada Bahagian Perancangan Strategik Kementeria Kemajuan Desa dan Pembangunan Wilayah, 2023)

Cabaran pembangunan luar bandar

Penurunan populasi luar bandar di Malaysia merujuk pada penurunan jumlah penduduk yang tinggal di kawasan pedalaman atau luar bandar negara. Penurunan ini bukanlah suatu yang luar biasa kerana ia telah menjadi fenomena global di banyak negara dan ini disebabkan oleh beberapa faktor yang menyumbang ke arah penurunan tersebut.

Faktor urbanisasi adalah proses migrasi penduduk dari daerah pedesaan ke daerah perkotaan. Di Malaysia, pertumbuhan ekonomi yang pesat dan peluang kerja lebih baik di kota telah mendorong banyak orang untuk pindah ke wilayah perkotaan. Mereka mencari lapangan kerja yang lebih baik, akses ke fasiliti kemudahan kesihatan, pendidikan lebih baik, dan infrastruktur lebih baik secara umum. Misalnya ramai penduduk Iban di Sarawak berhijrah ke Johor dan Singapura kerana peluang meraih pendapatan yang lebih tinggi.

Faktor pembangunan infrastruktur seperti jalan raya, kereta api, dan lapangan terbang di wilayah perkotaan telah meningkatkan akses dan perhubungan ke kota-kota besar. Hal ini membuat kehidupan di kota menjadi lebih selesa dan pengurangan ketergantungan pada daerah luar bandar. Kurangnya infrastruktur yang mencukupi di luar bandar, seperti pengangkutan dan kemudahan awam juga dapat menjadi faktor yang mempengaruhi penurunan populasi di luar bandar.

Perubahan pola hidup dan nilai-nilai sosial juga dapat mempengaruhi keputusan seseorang untuk meninggalkan kehidupan di luar bandar. Generasi muda cenderung mencari kehidupan yang lebih moden dan berkembang di persekitaran perkotaan yang dilihat lebih canggih dan serba serbi mencukupi, sementara generasi tua yang tinggal di luar bandar cenderung beralih ke kota untuk mendapatkan akses lebih baik seperti keselesaan dan kemudahan mendapat rawatan kesihatan.

Keterbatasan ekonomi di luar bandar sering kali membuat penduduk sulit memenuhi keperluan hidup. Peluang ekonomi yang terbatas, terutama dalam hal kerja di sekitarnya menjadi faktor penting yang mendorong migrasi penduduk ke bandar yang menawarkan peluang lebih banyak untuk dijadikan pilihan.

Sesungguhnya, pihak kerajaan sedar terdapat penurunan populasi luar bandar ini dan telah mengambil beberapa langkah untuk mengatasi masalah ini. Misalnya, pihak kerajaan telah melancarkan program pembangunan luar bandar bertujuan untuk meningkatkan aksesibiliti, kualiti hidup, dan peluang ekonomi di daerah-daerah luar bandar. Namun, usaha tersebut masih dalam tahap awal dan masalah penurunan populasi luar bandar di negara  ini masih menjadi cabaran yang perlu ditangani dengan baik.

See author's posts


Kampung Selantik Ili bina sekatan Covid-19

PANTU: Khabar angin mengenai penularan pandemik Covid-19 yang kian serius di sekitar kawasan ini telah menyebabkan kampung-kampung di sini bertindak memperingkatkan tahap kewaspadaan mereka.

Tahap kewaspadaan tersebut boleh dilihat apabila Kampung Selantik Ili di sini bertindak mendirikan sekatan buat kali kedua di simpang jalan masuk menuju penempatan mereka kelmarin.

Tuai Rumahnya, Hearold Ernest ketika dihubungi berkata sekatan di simpang masuk menuju ke penempatan mereka buat pertama kalinya telah dilakukan ketika berlangsung perayaan Gawai Dayak lepas.

“Apabila kami mendengar semakin berlakunya kes jangkitan positif di kampung-kampung dan rumah panjang berdekatan maka kami akhirnya memutuskan untuk mendirikan sekatan buat kali kedua menuju ke kampung ini.

“Buat sementara waktu kami menggunakan tali untuk menghalang kemasukan orang luar. Selepas ini kami akan membina sekatan lebih baik agar orang luar tidak masuk sesuka hati ke penempatan kami pada waktu sukar ini,” kata beliau.

Hearold juga turut memberitahu bahawa penghuni kampung telah pun diperingat agar tidak menjemput orang luar untuk tujuan aktiviti sosial bagi mengurangkan risiko kemunculan kluster baharu.

“Kami akan mencuba sebaik mungkin untuk mengelak berlaku kemunculan kluster Covid-19 di Kampung Selantik Ili yang boleh menjurus kepada penguatkuasaan Perintah Kawalan Pergerakan Diperketatkan (PKPD) di sini,” kata beliau.

Oleh VALENTINE NGUMBANG

See author's posts


Bahagian Samarahan rancak dibangunkan

SEBUYAU:  Projek infrastuktur asas yang sedang rancak dibangunkan di Bahagian Samarahan termasuk bekalan air, naik taraf jalan pesisir, pembinaan benteng laut dan pusat pengumpulan hasil tani bersepadu Sebangan dijangka siap menjelang penghujung 2021.

Ketua Menteri Datuk Patinggi Abang Johari Tun Openg berkata, kesemua pembangunan infrastuktur ini penting untuk merancakkan pembangunan sosioekonomi kawasan terlibat di bahagian Samarahan khususnya pertanian.

“Selain projek bekalan air yang bernilai RM500 juta yang akan dapat menyediakan bekalan air 24 jam, kita turut menaik taraf jalan dari Samarahan sehingga jalan persisir secara sejajar yang mana pasti akan meningkatkan sistem pengangkutan di kawasan ini.

“Selain itu,Kerajaan Sarawak melalui Agensi Pembangunan Wilayah Bersepadu (IRSDA) juga memperuntukan RM500 juta untuk membina benteng laut dari Asajaya, Sadong Jaya, Sebangan ke Sebuyau bagi menghalang masalah air masin yang memasuki kawasan pertanian yang menjejaskan hasil tani.

“Pembinaan benteng ini akan menyelesaikan masalah pertanian kerana kawasan ini berpotensi untuk pertanian seperti kelapa, pisang dan nanas,” katanya.

Abang Johari berkata demikian pada sidang media selepas lawatan dan tinjauan projek bekalan air Bahagian Samarahan di Pusat Khidmat Sebuyau, Kampung Sampat, Sebuyau, semalam.

Tambahnya, Kerajaan juga akan membina pusat pengumpulan hasil tani bersepadu di Sebangan, Sebuyau untuk mengumpul hasil pertanian serta perikanan setempat sebelum hasilnya dieksport keluar.

“Kawasan ini juga kaya dengan sumber ikan dari sepanjang Sebuyau ke Muara Tebas dan kita turut akan menyediakan pemeliharaan hasil tersebut seperti ais untuk menyimpan semua hasil sebelum dieksport keluar.

“Kita di Sarawak sibuk dan bersatu untuk membangunkan infrastruktur demi kemudahan rakyat dan kestabilan negeri,” katanya lagi.

Turut hadir Menteri Utiliti Dato’ Sr Dr. Stephen Rundi Utom, Menteri Pelancongan, Kesenian dan Kebudayaan Datuk Abdul Karim Rahman Hamzah, Menteri Muda Infrastruktur dan Pembangunan Pelabuhan Datuk Julaihi Narawi, Menteri Muda Utiliti (Bekalan Air) Datuk Dr Abdul Rahman Junaidi, Menteri Muda Belia dan Sukan Datuk Snowdan Lawan, Menteri Muda Perdagangan Antarabangsa dan Industri, Terminal Perindustrian dan Pembangunan Usahawan, Datuk Naroden Majais dan tetamu kehormat lain.

See author's posts


Trendline Wagon bida kerja baik pulih AS$1 bilion

KUALA LUMPUR: Syarikat kejuruteraan rel, Trendline Wagon Sdn Bhd optimis untuk berkembang ke luar negara meskipun dalam ketidaktentuan persekitaran Covid-19 menyaksikan pelaksanaan sekatan pergerakan di peringkat global.

Malah, dalam keadaan serba mencabar ini, Trendline Wagon mengumumkan hasrat untuk membuat bidaan antarabangsa dengan komitmen melebihi AS$1 bilion bagi kerja baik pulih di negara Asia termasuk India dalam tempoh tiga tahun akan datang.

Pengarah Eksekutif merangkap Pengarah Urusannya, Paramasivam Batumalai berkata, syarikat itu mempunyai kelebihan untuk berkembang ke luar negara dengan sokongan faktor seperti asas yang kuat, kepakaran relevan, aspek pengeluaran serta infrastruktur baik pulih yang moden selain disokong oleh rakan strategik global seperti ELH Waggonbau Niesky GmbH (pengeluar gerabak kargo yang berpangkalan di Eropah) dan lain-lain.

“Sejajar dengan kedudukan Malaysia sebagai sebuah lokasi hab yang strategik dengan sokongan pasaran rel serantau serta dibantu pelabur dan dasar yang mesra industri, telah menyaksikan beberapa peneraju perusahaan rel menghubungi kami bagi tujuan pembangunan bersama, pengeluaran, jualan dan cadangan lain yang tidak kurang menariknya.

“Oleh itu, kami mengunjurkan potensi yang cerah untuk industri rel ketika semua sektor lain berdepan cabaran akibat penularan pandemik Covid-19 itu, katanya kepada Bernama.

Mengulas selanjutnya, beliau berkata Trendline Wagon juga amat komited terhadap industri, pelanggan globalnya serta paling utama adalah pelanggan di peringkat akhir yang merupakan pengguna perkhidmatan pengangkutan awam penting tersebut.

Trendline Wagon yang sebelum ini dikenali sebagai Landasan Armada Sdn Bhd, telah ditubuhkan pada 2018 dan berpangkalan di Malaysia dengan penyelesaian kejuruteraan rel yang komprehensif dan bertumpukan pengangkutan rel dan peralatan depot.

Paramasivam berkata syarikat itu diiktiraf sebagai peneraju dalam pembuatan, penyelenggaraan dan baik pulih (MRO) sektor rel tersebut.

“Kami turut mempunyai sebuah kemudahan pembuatan yang khusus untuk Jabatan Penyelidikan dan Pembangunan (R&D) SIRIM di Rasa, Hulu Selangor dengan ruang pengeluaran hampir 40,000 meter persegi dan dibarisi oleh pekerja berkemahiran teknikal dan berpengalaman yang pakar dalam pembuatan gerabak rel untuk semua logistik rel.

“Selan itu, kami juga menjalin kerjasama kukuh dengan pengeluar peralatan asli di peringkat global dan disokong oleh lebih 15 rakan niaga yang terkemuka,” katanya.

Paramasivam berkata misi said Trendline Wagon adalah untuk mewujudkan penyelesaian bernilai bagi industri rel yang menggunakan teknologi inovatif manakala visinya adalah untuk muncul sebagai pelopor dengan menerapkan teknologi canggih dalam industri rel Malaysia.

“Selain menghasilkan gerabak biasa, kami turut menawarkan pembuatan khusus bagi tujuan tertentu.

“Jabatan kejuruteraan kami misalnya merekabentuk serta memberi sentuhan khusus gerabak itu berdasarkan ciri yang diinginkan pelanggan manakala jabatan pengeluaran menilai serta membuat gerabak tersebut,” katanya.

Paramasivam mempunyai pengalaman hampir tiga dekad di peringkat global dan berjaya melaksanakan beberapa perniagaan rel dan teknologi. – Bernama

See author's posts


25 pegawai, anggota bomba sertai kursus CFBT

MIRI: Seramai 25 pegawai dan anggota bomba menjalani Kursus Compartment Fire Behaviour Training (CFBT) Siri 1/2020 yang diadakan di Balai Bomba dan Penyelamat (BBP)Lopeng di sini.

Ketua Jabatan Bomba dan Penyelamat Malaysia (JBPM) Zon 6 Miri, Law Poh Kiong berkata, kesemua peserta datang dari BBP Marudi, BBP Batu Niah, BBP Miri Sentral dan BBP Lopeng serta melibatkan ketua-ketua balai.

“Dalam tempoh kursus tiga hari ini, para pelatiih dilatih mendalami ilmu kimia kebakaran dan praktikal untuk melawan dan mengawal kebakaran menggunakan kaedah Offensive Internal Fire Fighting (OIFF) iaitu melawan dan memadam kebakaran dari dalam bangunan dan mengurangkan water damage serta mengawal bahan bukti kebakaran dari musnah oleh air atau tercemar,” katanya menerusi satu kenyataan semalam.

Kursus tersebut disampaikan oleh tiga tenaga pengajar dari Pejabat JBPM Zon 6 Miri iaitu Pegawia Forensik, Penolong Kanan Penguasa Bomba (PKPgB) Mohd Suhaili, Pegawai Operasi Zon Penolong Penguasa Bomba (PPgB) Jessbent Jenus dan Pegawai Keselamatan Kebakaran Zon 6 Miri, PPgB Surantona.

Oleh Liong Chai Ling

See author's posts